text:
Hallur av Rana
09.06.2015 - 10:04
Tíðindi > Samfelag & Politikkur > Landspolitikkur
- Kringvarp Føroya sendi í 2010 fyrispurning til EBU um “aktivan” limaskap, sum krevst fyri at luttaka í Eurovision Song Contest. Niðurstøðan tá var, at Føroyar ikki kundu luttaka í Eurovision Song Contest. Umberingin var, at tað ikki var møguligt hjá Føroyum at gerast aktivur limur í EBU, tí í reglugerð er ásett, at aktivur limaskapur er treytaður av, at landið er sjálvstøðugt sbrt. allýsing hjá ST.
Tað skrivar Bjørn Kalsø, landsstýrismaður í mentamálum, í svari til ein §52a fyrispurning, ið Janus Rein, tingmaður fyri Fólkaflokkin, hevur sett honum í samband við føroyskari luttøku í Eurovision.
Í svarinum framgongur greitt, at tað er ríkisrættarliga støða føroyinga, ið er til hindurs fyri at føroyingar kunnu luttaka í kappingini umboðandi sína egnu tjóð.
Orðingin í svarinum bendir tó á, at landsstýrismaðurin ikki metir, at tað er ein nóg haldbar grundgeving fyri at nokta Føroyum luttøku. Tvørturímóti metir hann, at um nóg stórt arbeiði verður lagt í tað, so ber til at tryggja føroyskari luttøku.
- Sum áður nevnt, hevur umberingin verið, at lond skulu vera sjálvstøðug sambært allýsing hjá ST fyri at luttaka. Men tað er lítið at ivast í, at tað ber til at broyta hesa støðu til fyrimunar fyri okkum, um nóg stór orka verður løgd í arbeiðið at røkka hesum máli, skrivar landsstýrismaðurin í svarinum.
Landsstýrismaðurin sigur seg eisini sjálvan taka undir við limaskapi í EBU, men at umsóknin ikki er politisk, men nakað, ið Kringvarpið má taka á seg.
- Eg taki undir við, at Føroyar luttaka í øllum altjóða kappingum á jøvnum føti við onnur lond, eisini í Eurovision Song Contest.
- Tað er ikki Mentamálaráðið, sum beinleiðis kann taka málið upp, tí tað eru sum nevnt kringvarpsstøðir, sum eru limir. Tí er neyðugt, at Kringvarp Føroyar, sum er okkara public service-kringvarpsstøð, søkir um “aktivan” limaskap av nýggjum, um tað skal eydnast okkum at luttaka í ESC.
§52a fyrispurningurin og svarið kann lesast við at trýsta á her.


c: text/html

text:
Søga 80: Guds fólk fer úr Bábylon
NÆSTAN tvey ár eru liðin síðan medarar og persarar tóku Bábylon. Og hygg nú! Ja, ísraelsmenn fara úr Bábylon. Hvussu ber tað til? Hvør læt teir fara?
Tað gjørdi Kýrus, persarakongur. Langt áðrenn Kýrus varð føddur læt Jehova profet sín Esaias skriva um hann: ’Tú skalt gera júst tað eg vil hava teg at gera. Portrini skulu standa opin, so tú fært tikið býin.’ Og so var. Kýrus gekk á odda tá Bábylon varð tikin. Medarar og persarar sluppu um náttina inn í býin gjøgnum nøkur portur ið ikki vóru stongd.
Men Jehova profetur Esaias hevði eisini sagt at Kýrus skuldi geva boð um at Jerúsalem og templið skuldu byggjast aftur. Gjørdi Kýrus tað? Ja. Hoyr hvussu hann sigur við ísraelsmenn: ’Tit skulu fara til Jerúsalem og byggja tempul Jehova Guds tykkara aftur.’ Og tað er tað hesir ísraelsmenn fara at gera.
Men ikki allir ísraelsmenn í Bábylon fara við heilt til Jerúsalem. Vegurin er ógvuliga langur, okkurt um 800 kilometrar, og nógv eru ov sjúk ella gomul at ferðast so langt. Og aðrar orsøkir gera at onnur heldur ikki fara. Men við tey ið ikki fara sigur Kýrus: ’Gevið teimum ið fara heimaftur at byggja Jerúsalem og templið, silvur og gull og aðrar gávur.’
Tað gera tey so. Teir ísraelsmenn ið fara aftur til Jerúsalem, fáa nógvar gávur við sær. Kýrus gevur teimum eisini øll íløtini sum Nebukadnezar kongur tók úr Jehova templi, tá hann oyðilegði Jerúsalem.
Tá teir hava ferðast okkurt um fýra mánaðir koma ísraelsmenn til Jerúsalem. Teir koma heim akkurát 70 ár eftir at býurin varð oyðilagdur, og fólkið varð koyrt av landinum so tað lá tómt og oyðið. Men hóast tey nú aftur eru heima í sínum egna landi, koma kortini torførar tíðir. Tað skulu vit hoyra um nú.
Esaias 44:28; 45:1-4; Ezra 1:1-11.

robotstxt: allowed

filter: keep


text:
Miðlakvørnin gruggar heldur enn at avdúka
Flestu av heimsins leiðarum, ráðandi serfrøðingum og miðlum eru ofta tætt knýttir at fíggjarvaldinum, sum í sær sjálvum hevur ført heimin út í fíggjarligt skrædl. Vandi er tí fyri, at myndin, almenningurin fær av heimsins støðu, ikki er heilt í samsvar við veruleikan. Hvat gera føroyskir miðlar fyri at avdúka sonnu myndina?
Vit síggja eitt alheims rák, har fíggjarliga valdið verður miðsavnað hjá færri og færri fólkum. Talan er neyvan um nakra tilvitaða samansvørjing, men tað er tankavekjandi, at nógvir leiðarar og serfrøðingar verða fíggjaðir ella á annan hátt beinleiðis ávirkaðir av júst teimum fólkum, sum sita á pengunum - teimum, sum hava valdið til at velja, hvønn, tey vilja lata fígging til, og hvørja gransking tey vilja fíggja - og sum tískil lætt kunnu stýra ráðandi serfrøðini tann vegin, ið hóskar teimum best. Samstundis er tað eisini tankavekjandi, at fleiri og fleiri miðlar úti í heimi verða lagdir saman í alt størri altjóða miðlafyritøkur, sum eisini eru tætt knýttar at fíggjarvaldinum - og at alheims dagsskráin í stóran mun verður løgd av júst hesum somu miðlum.
Fría pressan er undir stórum trýsti. Nakrir av heimsins stóru siðbundnu miðlum, sum vunnu sær støðu sum journalistiskt óheftir miðlar, tá teir lítla ella onga kapping høvdu, liva enn høgt uppá ta tign, hetta gav teimum, og seta kanska enn dagsskránna í miðlaheiminum í ein ávísan mun. Men fleiri av hesum miðlum mugu sanna, at tann óheftað støða, teir fyrr høvdu, verður útholað alt meira, nú fleiri og fleiri miðlar gerast ogn hjá valdmiklum miðlamagnatum, sum seta ófrávíkilig krøv um avlop. Miðlarnir mugu í dag laga seg nógv meira til harðar marknaðartreytir, har kappast verður undir heilt øðrum fortreytum enn áður, nú ein ørgrynna av reinum undirhaldsmiðlum eru komnir á marknaðin at kappast við.
Partaeigararnir, sum eiga part í miðlunum, streingja í sínum lagi á fyri at fáa avlop av sínum íløgum. Men heldur ikki almennir miðlar sleppa undan trýstinum. Eru miðlarnir almennir, kunnu politikkarar spenna ella loysa skrúvuna, alt eftir hvussu nøgdir ella misnøgdir, teir eru við miðilin. Eisini teir sokallaðu 'óheftu' miðlarnir kenna seg tí trýstar til at framleiða meira populistiskt tilfar, sum fellur 'í smak' hjá politikkarunum - og verða sostatt beinleiðis ella óbeinleiðis stýrdir av áhugamálunum hjá teimum, sum eiga ella á annan hátt fíggja miðlarnar.
Hesir miðlar eru tí - sum ein óbeinleiðis avleiðing - farnir at líkjast meira og meira miðlunum, ið teir kappast við, sum bert hava handilslig endamál. Ja, fólk eru enntá farin at halda, at tað als ikki er neyðugt við alment fíggjaðum miðlum longur, tí tey síggja ikki tann stóra munin millum handilsligar og alment fíggjaðar miðlar meir! Fría, óhefta pressan stendur sostatt í vanda, um fígging ikki longur fæst til hana.
Hóast altjóða miðlafyritøkur ikki eiga føroysku miðlarnar, so tykist tað tó greitt, at føroyskir miðlar eru ávirkaðir av - og ofta 'mima' - sama slag av tíðindaflutningi, sum gongur aftur í øðrum miðlum uttanfyri Føroyar. Miðlarnir í Føroyum endurtaka í stóran mun tað, sum verður varpað út í teim stóru miðlunum uttanfyri Føroyar um heimsstøðuna - serliga í teim gomlu, heiðurskrýndu miðlunum, sum byggja á aldargamla siðvenju, har journalistiskur integritetur higartil tykist hava verið settur í hásæti, og har tíðindaflutningurin tí mestsum av sær sjálvum verður roknaður fyri at hava stórt trúvirði.
Tað er eitt kent fyribrygdi í miðlaheiminum, at jú fleiri miðlar bera somu tíðindi - og jú størri miðlar, jú meira 'sonn' halda fólk tíðindini vera. Øll herma meira og minni eftir hvørjum øðrum - serliga teim stóru miðlunum, so teir seta í stóran mun dagsskránna fyri alheims tíðindaflutningin. Føroyskir miðlar so at siga 'keypa' hesar 'viðtiknu sannleikar' og bera teir víðari - uttan at seta stórvegis spurnartekin við teir. Okkara miðlar so at siga lena seg uppat trúvirðinum hjá teim tignarligu miðlunum úti í heimi. Teirra trupulleiki gerst tí eisini okkara.
Men tennirnar eru í stóran mun trektar úr teim miðlunum, sum okkara miðlar ofta "herma eftir". Tað ber í øllum førum til at staðfesta, at meginparturin av alheims miðlunum í longri tíð ikki tykjast at hava skilt álvaran í ráðandi heimskreppuni, tí teir megna ikki at fáa stórt meira burturúr heimskreppuni í sínum tíðindaflutningi, enn at spyrja teir somu politikkararnar og búskapar- ella samfelagsserfrøðingarnar, (ið sum sagt ofta sjálvir eru partur av somu skipan), um "vanligi borgarin kann vænta meira niðurgongd í búskapinum - ella um vit kunnu rokna við, at gongdin skjótt fer at venda aftur..."(!).
"Kritiska" viðgerðin í flestu av temum stóru miðlunum í heiminum stingur sjáldan djúpri enn, at tá tað longu ER gingið galið (so sum tá stórir bankar ella fyritøkur fara á heysin) so leypa miðlarnir á tey, sum sótu í ábyrgdarsessunum, og sum longu hava felt seg sjálvi, og kappast um at føra tey til skafottið til háð og spott og ávaring fyri almenningin. Men kanska fekst meira burtur úr at brúka orkuna til at finna fram til aftanfyriliggjandi strukturellu trupulleikarnar, sum loyvdu hesum fólkum at gera mistøk, og harvið fyribyrgja, at tað ikki hendir aftur. Men nei. Fólkini verða feld, men skipaninar yvirliva, so tá ein tíð er farin, enda vit aftur júst sama stað.
Dagligi miðlaveruleikin er, at vit sjáldan síggja miðlar gera annað enn at skava á yvirflatuni. Kanska tí annað ikki kann loysa seg? Miðlarnir kring allan heim eru fyltir av tómum undirhaldi og grunnskygdum miðlatilfari, sum rættiliga einvíst tykist dáma best at dyrka inneftirlítandi tilfar, sum hevur fokus á einstaklingin, á tað sjálvupptikna og á nærumhvørvið. Evni so sum sjálvsmenning, útsjónd, móti, spiritualitetur/ átrúnaður o.a.t. fáa lutvíst stórt pláss. Ikki tí at tað er nakað sum helst galið í hesum evnum í sær sjálvum, men tá tað verður gjørt so einvíst, so virkar tað avleiðandi og fær fólk at gloyma álvarsligar hóttanir uttanífrá, sum í veruleikanum eru nógv meira viðkomandi og nógv tað mest týdningarmikla at kunna og gera almenningin tilvitandi um.
Verulekin er, at journalistiska dygdin og trúvirði er í størri vanda enn nakrantíð, tí vaksandi kappingin og krøvini á miðaløkinum úrslita í títtari og títtari skoðbráum og krøvum um størri og størri tíðindanøgd fyri minni og minni pening. Hetta er ein sjálvstyrkjandi tilgongd, sum streingir hart á journalistar í miðlum kring allan heim og hevur ført við sær, at ein serligur skjóttflótandi skriviborðs-miðlaveruleiki verður framdyrkaður, ið skoytar á tromini og ikki torir (ella ikki hevur tíð ella orku) at fara í dýpdina. Hesi vilkor trýsta sjálvt teir mest samvitskufullu journalistarnar til at leypa uppum, har garðurin er lægstur.
Fólk hava vant seg so mikið nógv við henda endaleysa streymin av skjótt søgdum tíðindum og grunnum tíðindastubbum í miðlunum, at fólk hava lyndi til at halda, at hetta er einasti mátin, miðlarnir kunnu endurspegla veruleikan - enntá journalistarnir sjálvir. Nógv okkara eru vorðin so von við henda mátan, at vit gloyma at seta spurnartekin við tað. Men eitt ella annað stað kennist tað helst innantómt fyri mong. Tað mesta fer bara framvið uttan at vit gáa stórvegis um tað.
Nú tá miðlarnir sjálvir hava tynt sogið so nógv, mugu teir í hørðu kappingini um miðlabrúkararnar í stóran mun síla teirra egnu endurspeglan av veruleikanum eftir einum leisti, har tað, sum er mest sensasjonelt, verður raðfest hægst. Tað ræður í nógvum miðlum ikki longur líka nógv um at avdúka sannleikar, sum tað ræður um at framleiða "góðar søgur", sum selja - tvs. søgur, sum fólk tíma at lesa, síggja ella hoyra. Samstundis fær alt tað, sum IKKI kemur fram í miðlunum, tí tað ikki eru nóg góðar ella áhugaverdar søgur, minni relevans, tí vit fáa jú einki at vita um tað.
Journalistar/ritsjórar tosa um at raðfesta "ta góðu søguna". Men hvat er "ein góð søga"? Er tað tann søgan, sum lýsir sannleikan neyvast? Ella er tað søgan, sum øsir kenslurnar mest? Forteljitekniskt tykjast journalistiskar søgur serliga í sensasjónsmiðlum alt meira bygdar upp og frambornar eftir einum leisti, sum í veruleikanum hoyrir heima í fiktiónini - men sum journalistar í hesum miðlum er farnir at brúka í sínum søgum, tí hesin leisturin er effektivur, tá tað ræður um at vekja ans.
"Vesentligheitskriteriið" í hesum miðlum tykist mest verða stýrt av, hvat ið hevur mest forargingar- og/ella undirhaldsvirði. Vinklar verða spentir á tamb fyri at kroysta tær mest sensasjonellu yvirskriftirnar úr søgunum, so tær gerast meira 'spennandi' og betur fanga eygað. Forteljiteknikkur og figurar frá fiktiónini - antagonisturin / protagonisturin (hetjan / bakbeistið) - eru fluttir inn í journalistikkin. Heldur enn at leita eftir sannleikanum, tykjast journalistarnir at leita meira eftir hetjum og bakbeistum - allarhelst bakbeistum - at manna sínar søgur við. Teir fara tí eftir manninum, heldur enn eftir bóltinum.
Hetta líður avdúkandi journalistikkurin undir. Kritiskur journalistikkur er í mongum miðlum kring heimin eftirhondini bara eitt eiti av sær sjálvum. Gamaní, ein rúgva av atfinningarsomum spurningum verða settir intervjúofrunum, so tað sær út sum "kritiskur journalistikkur", men ofta tykjast journalistarnir lítið áhugaðir í at lurta eftir svarunum. Hvat nú um tey, sum eru útvald til at spæla "bakbeistið" í søguni, vísa seg at at vera heilt vanlig fólk - og als ikki so beistaktig? So fer luftin jú úr "góðu søguni"! So tað ræður um ikki at geva "ofrunum" ov nógva talutíð - ella at benda tað, tey siga, so tað hóskar til fyritreytirnar í søguni - har ein so altíð kann umbera seg við, at ein rættur journalistur ikki má vera "mikrofonhaldari". Eg havi hoyrt, at hetta er ein vanlig viðmerking á donskum redaksjónum í skemti at siga: "Grav nu ikke for dybt, så du dræber historien!"
Nógvir journalistar vilja halda uppá, at teir eru høgt hevjaðir upp um at dyrka slík undirhaldsprinsipp í teirra journalistikki - og tað er eisini møguligt, at nógvir teirra eru tað, ella at hetta ikki er eitt tilvitað endamál í øllum førum. Men til ber at staðfesta, at tað gerst alt vanligari, at intervjú eisini í meira seriøsum miðlum - ístaðin fyri at halda fokus á at avdúka okkurt, sum kann brúkast til nakað - líkjast undirhaldandi kappingum um, hvør er besti retorikarin, hvør dugir best at seta hvønn uppá pláss - ella hvør kann útstilla hvønn persón mest sum syndabukk, vit onnur kunnu forargast um.
Tað er møguligt, at hetta ikki er tilvitað, men nógvir av heimsins miðlum tykist at avmarka seg alt meira til at tekkjast lægsta felagsnevnara, har tað ræður um at finna "offur", sum miðlakvørnin kann mala til fars og spýta út aftur sum grunt undirhald ella øsing fyri fjøldina, heldur enn at tæna nøkrum góðum endamáli. Tað kann onkuntíð fatast sum, at jú meira dám av einum Jerry Springer-líkum "freak show", ein sending/grein hevur, jú meira innari svínahundurin verður kitlaður, jú betri.
Fyri summi kann tað persónliga gerast ein vanlukka at verða mald í miðlakvørnini. Fyri onnur er tað vorðið gerandiskostur og bara ein partur av arbeiðsvilkorunum - kanska serliga fyri tey veruligu bakbeistini. Um so er, at miðlarnir endiliga finna eitt satt bakbeist at koyra í kvørnina, fær tað so nakrar avleiðingar fyri viðkomandi at vera avdúkaður? Nei, sjáldan, tí í morgin hava miðlarnir kastað seg yvir eina nýggja sensasjón, eitt nýtt offur, ein nýggjan syndabukk, eitt nýtt "freak show", sum upptekur sinnini, so fólk sleppa at smáøsa seg og at nøkta grenji-genið.
Í dagsins skjóttflótandi miðlaveruleika gerast dagsins tíðindi skjótari og skjótari "óaktuell" og verða løgd til viks og gloymd, so okkurt nýggjari kann sleppa framat. Hvussu nógv fólk - politikkarar o.o., sum javnliga eru undir ágangi frá miðlunum - hava ikki upplivað, at tey bara skuldu vápna seg við tolni og "ríða stormin av", so kundu tey halda fram, sum um einki var hent? Hvørja nyttu gera miðlarnir tá?
Kunnu vit av røttum kalla slíkt "avdúkandi journalistikk"? Er hetta fingrapeikaríið og dagsins øsi-fix ikki meira at samanbera við eitt spæl fyri gallarínum, sum miðlar og makthavarar spæla við hvønnannan fyri at halda hvørjum øðrum uppá pláss, har tey sita - nemliga við valdinum? Hesi liva jú í sera stóran mun av hvørjum øðrum. Miðlarnir spæla við fyri at hava okkurt at eksponera og gera søgur um - og fyri at tryggja sær sína fígging ikki minst, meðan makthavararnir spæla við mest fyri at fáa eksponeringina - næstan sektin á á hvønn hátt, bara tey eru sjónlig. Eru miðlarnir ov grovir, fellir sympatiurin ofta til "ofrið", so tað man ikki vera so hættisligt at stilla upp í miðlunum kortini.
Men fáa tey, sum lurta, hyggja ella lesa, veruliga nakað burtur úr hesum almenna sýnisglugga fyri politikkaranna og miðlanna glæntrileik? Fáa tey nakað viðkomandi at vita, sum fer afturum spælið, lærir tey nakað nýtt og førir tey víðari fram móti skilabetri loysnum á samfelagsins trupulleikar...?
Sannleikin er helst tíanverri, at her eru kreftir uppá spæl, sum ikki tæna nøkrum góðum altruistiskum endamáli, men heldur stuttskygdum egináhugamálum á báðum síðum - bæði hjá miðlunum sjálvum og hjá teimum, sum brúka miðlarnar.
Fyri nógvar miðlabrúkarar ræður tað um at hava okkurt til at avleiða seg sjálvan við - okkurt, sum kann doyva ella fáa ein at gloyma eins egna keðiliga veruleika - antin við at droyma seg burtur til okkurt betri - ella við at lesa, hoyra ella síggja okkurt forargiligt ella syrgiligt, sum kann fáa ein til at hugsa: So ringt er tað hóast alt ikki statt hjá mær - ella: Tað er í øllum førum ikki mín skyld, men hansara/hennara skyld, dett bakbeist! Í báðum førum snýr tað seg um avleiðing.
Fyri miðlarnar ræður tað um at fáa kontanta avrokning, so ráðini verða til at framleiða tað næsta, tað næsta og tað næsta tilfarið aftur. Miðlarnir verða tí alla tíðina freistaðir til at geva fólkinum tað, fólkið tykist at eftirspyrja: antin doyvandi sovimedisin ella syndabukkar, tey kunnu avleiða sínar frustratiónir á.
Men hesin sera stutt- og grunnskygdi miðlaveruleiki elur fram og stuðlar undir ein primitivan mentalitet í samfelagnum, sum mest líkist mentalitetinum í einum skúlagarði, har øll royna at verja seg sjálvi við at vekja minst møguligan ans og peika á onnur, so tey sjálvi sleppa undan happingini. Við hesum survival-of-the-fittest frumskógarmentaliteti, venjast fólk til at hugsa sjálvsøkið og einans um dagin í dag og ikki um dagin í morgin. Av ótta fyri at koma í skotmála tora øgiliga fá at átaka sær veruliga ábyrgd - allarminst fyri teimum avleiðingum hetta ábyrgdarloysi hevur fyri okkum øll og fyri framtíð okkara. Tað bítir seg sjálvt í halan og gerst bara verri.
Hetta er so ókonstruktivt og so niðurbrótandi, at tað er beinleiðis lívshættisligt, tí tað gruggar veruleikan, ger okkum blind fyri orsøkunum til ta serstakliga vandamiklu gongd, sum í løtuni førir samfeløg kring allan heim - har í millum okkara - út í óføri og forðar fyri kjaki um veruligar loysnir og fyri tí felags altruistiska andanum, sum er fyritreytin fyri, at skilagóð fólk sleppa framat og størri neyðug átøk kunnu verða viðtikin og framd, sum kundu tryggja lívsgrundarlag okkara framyvir og bjargað heiminum undan oyðileggilsi.
Mín næsta grein er ein roynd at varpa ljós á hættisligu hvørvisjónina, okkara samfelagsskipan byggir á, og - sum alt bendir á - ber í sær vandan fyri beinleiðis týning av mannaættini.
Frágreiðingar
Gamla Testamentið: Fyrra Sámuelsbók 2:7 - Job 31:24-25, 28 - Sálmarnir 49:16-20 - Orðtøkini 11:4 - Orðtøkini 11:28 - Orðtøkini 23:5-6 - Orðtøkini 28:20 - Orðtøkini 30:8-9 - Prædikarin 5:10 - Jeremias 5:27-31 - Jeremias 9:23-24 - Ezekiel 28:2-10
Nýggja testamentið: Matteus 6:19-21 - Matteus 6:24 - Markus 4:18-19 - Markus 10:21-27 - Lukas 3:11 - Lukas 6:30 - Lukas 8:14 - Lukas 9:25 - Lukas 12:15-21 - Lukas 12:22-32 - Lukas 12:29-34 - Lukas 12:47-48 - Lukas 14:12-14 - Lukas 14:33 - Lukas 16:9-12 - Lukas 16:13 - Lukas 16:19-31 - Ápostlasøgan 2:44-45 - Ápostlasøgan 4:32 - Ápostlasøgan 4:34-35 - Fyrra bræv Paulusar til samkomuna í Korint 4:8-21 - Seinna bræv Paulusar til samkomuna í Korint 2:17 - Bræv Paulusar til samkomuna í Filippi 4:11-12 - Fyrra bræv Paulusar til samkomuna í Tessalonika 2:5 - Fyrra bræv Paulusar til Timoteus 6:6-11 - Fyrra bræv Paulusar til Timoteus 6:8-11 - Fyrra bræv Paulusar til Timoteus 6:17-19 - Brævið til Hebrearar 13:5 - Bræv Jákups 1:9-11 - Bræv Jákups 5:1-6 - Fyrsta bræv Jóhannesar 3:16-18 - Opinbering Jóhannesar 3:17-19


text:
Erotiskar bókmentir
Erotiskar bókmentir. Opinskáraðar lýsingar av ástarlívi, t.e. kynsligum sambandi millum einstaklingar, antin av sama ella av mótsettum kyni. Skilmarkingin av hugtakinum er ógreið; øðrumegin eru ástarbókmentir av ymsum slag, hinumegin eru pornografiskar bókmentir; tað veldst um ytri umstøður, hvat metist sum e.b. í hvørjum føri: siðalag, átrúnað, hugburðin hjá myndugleikum, siðvenjur í samfelagnum; og harumframt ta bókmentahevd, sum bygt verður á. E.b. hava fornar røtur; tær hava helst verið týðandi táttur í forngrikskum bókmentum; ein orsøk til tað kann hava verið, at tær vóru ikki í andstøðu til grikskan átrúnað, tvørturímóti var ymiskt, sum stuðlaði upp undir tær, sbr. dionýsosardyrkan. Lítið er varðveitt í óbundnum máli, men hin vegin í bundnum máli. Grikskar bókmentir høvdu stóra ávirkan á tær rómversku. Yrkingar eftir summi romversk skald í 1. øld f.Kr. kunnu teljast millum e.b., t.d. yrkingar eftir Catullus og Ovidius, men serliga Ars Amoris eftir hin seinna. Hesin skaldskapur hevði drúgva ávirkan á evropeiskan miðaldarskaldskap.
E.b. stóðu í miklum blóma í endurreisnini: skaldini leitaðu sær evni í eldri skaldskapi: í romverskum bókmentum, skemtisøgum og ymsum ferðaskaldskapi. Stór søgusøvn komu fram í 14. øld: Decamerone (1353) eftir italska skaldið Giovanni Boccaccio (1313-1375), og eitt sindur seinni Canterbury Tales (skrivað frá 1380’unum til seinast í 1390’unum) eftir enska skaldið Geoffrey Chaucer (um 1343-1400). Í Onglandi stóðu e.b. í blóma í seinna parti av 17. øld og fyrra parti av 18.; men vegna harðnandi mótstøðu frá kirkjuni flutti miðstøð teirra seg til Fraklands, og har eiga tær fastan sess fram í hesa øldina. Navnfrom fronsk skald, sum hava skrivað e.b., eru t.d. Denis Diderot (1713-1784), Pierre Choderlos de Laclos (1741-1803), ið skrivaði Les Liaisons dangereuses (1782, gjørd til film 1959, 1988 og 1989) og Marquis de Sade (1740-1814), sum sadisman eitur eftir. Masokisman er hinvegin yngri og hevur navn av eysturríkaranum Leopold von Sacher-Masoch (1836-1895), sum skrivaði Venus im Pelz (1870) og sum Lou Reed (f. 1942) sipar til í sanginum Venus in Furs (1967). Í sjálvsævisøguformi eru endurminningarnar hjá Giacomo Casanova (1725-1798), sum ikki vórðu givnar út í fullari longd fyrr enn í 1960.
Í 19. øld fordømdi borgaraligt siðalag, serliga í germansku londunum, e.b.; hinvegin trivust tær framvegis sum eitt slag av undirgrundarbókmentum, vórðu prentaðar í loynd ella uttanlands. Í 20. øld vinda e.b. upp á seg. Millum undangongumenn í Bretlandi eru D.H.Lawrence (1885-1930) (Sons and Lovers 1913, Lady Chatterley's Lover 1928), men verk hansara vóru leingi bannað í heimlandinum. Eftir seinna stríð hava e.b. vunnið fram víða um lond, lógarbann móti teimum eru eisini linkað nógvastaðni. Nevndir kunnu verðu høvundar sum Henry Miller (1891-1980), Vladimir Nabokov (1899-1977), Norman Mailer (f. 1923) í Amerika; í Norðurlondum Agnar Mykle (1915-1994) og Chr. Kampmann (1939-1988). Nógvir yngri føroyskir høvundar ganga nú eisini nógv longri hesum viðvíkjandi, enn vanligt hevur verið. Nevnast kunnu Høgni av Heiði (f.1962) Tað heita summarið (1987), savnið Ein varligur dráttur í tara og aðrar stuttsøgur (1996) og Jóanes Nielsen (f.1953) Glansbílætasamlararnir (2005). Gongdin tey seinastu áratíggjuni hevur yvirhøvur verið, at alskyns tabu viðvíkjandi lýsingum av kynslívi eru upployst, og tískil er minkandi orsøk til at skilja e.b. frá øðrum fagurbókmentum.
Keldur[rætta | rætta wikitekst]
- Kate Millet: Sexual Politics, 1969.


text:
Jan Müller
21.12.2016 - 11:25
Í 2004 gjørdi amerikanska oljufelagið Chevorn eitt stórt oljufund tætt við føroyska markið. Oljukeldan fekk heitið Rosebank og verður mett at goyma nærum 300 milliónir tunnur av olju. Í samfull 12 ár hevur felagið saman við ymsum partnarum gjørt kanningar og borað nýggjar brunnar fyri at finna røttu útbyggingarloysnina. Eitt skifti í 2013 vóru vónirnar til eina útbygging so mikið stórar, at eitt framleiðslu- og goymsluskip, FPSO, varð bílagt í Suðurkorea. Men síðani er oljuprísurin fallin og fallin, og nú tekur Chevron so avleiðingarnar av fallandi oljuprísinum. Felagið hevur tí gjørt av at avlýsa sáttmálan við Hyundai skipasmiðjuna um bygging av einum FPSO skipi fyri 10 mia. kr.
Hóast hetta kann tulkast at vera neilig tíðindi fyri oljuframtíðina á Atlantsmótinum, so siga umboð fyri Chevron samtíðis, at tað framhaldandi verður arbeitt við eini útbygging á tekniborðinum. Felagið roynir saman við partnarum at fáa prísin so mikið nógv niður og samstundis at gera alla verkætlanina so mikið effektiva og rationella, at ein útbygging kortini kann loysa seg. Ein talsmaður fyri Chevron sigur, at Rosebank framvegis verður raðfest høgt í Chevron leiðsluni, tí henda keldan kann fáa stóran týdning fyri framtíðar virksemi hjá felagnum á bretska landgrunninum.
Hini feløgini, sum eru partur av Rosebank-kelduni eru OMV, Suncore og Dong. Tó hevur OMV gjørt av at selja sín part til oljufelagið Sicca Point. Sum skilst eru bæði Suncore, ið er eitt stórt kanadiskt felag og Sicca Point, ið er við at gerast ein týðandi leikari á bretska landgrunninum, fyri at útbyggja Rosebank. Annars høvdu tey neyvan heldur keypt seg inn í loyvið. So hetta at tey hava keypt og fara at keypa seg inn í Rosebank, er sjálvandi tekin um, at tey meta Rosebank sum eina týðandi íløgu í framtíðina.
Fyri Føroyar og føroyska oljuleiting hevur ein útbygging av Rosebank stóran týdning. Fyri tað fyrsta tí at hon liggur so tætt upp at føroyska markinum, og tað ger, at um hon verður útbygd, so verður her skaptur ein nýggjur infrastrukturur í øki, sum eisini framtíðar oljukeldur føroysku megin markið, kunnu knýta í.
Ein týðandi varði í Rosebank verkætlanini er eisini ein leitibrunnur, sum verður boraður tíðliga í komandi ári stutt frá Rosebank. Talan er um Black Rock leitimiðið, sum liggur millum Rosebank og eina aðra stóra oljukeldu, nevnd Cambo. Eisini hon liggur tætt upp at føroyska markinum. Um so er at vónirnar til at gera enn eitt fund í sama grannalagi, nevniliga í Black Rock leitimiðinum, gerast veruleiki, so vil henda oljan aftrat henni frá Rosebank og Cambo gera, at ein samlað útbygging av øllum trimum oljuleiðunum í ein sokallaðan Hub gera framleiðsluna og harvið íløguna meira lønandi. Tí eru eisini øll eygu vend móti boringini av Black Rock í fyrru helvt av komandi ári.
Tað er eisini greitt, at oljuboringar í hesum annars avmarkaðu íløgutíðum í nýggja leiting, hava týdning fyri ikki bert bretskt øki men eisini fyri Føroyaleiðirnar í grannalagnum. Enn eitt lønandi fund stutt frá markinum fer eisini at geva ávísa nýggja vitan um jarðfrøðina okkara megin markið.


text:
Orð og lag: Philip Phillips
Týtt: Jákup Olsen
1. Boðskapin syng nú um Jesus
so einfalt og greitt, sum tú kann.
Syng um tað blóð og ta náði,
sum frelsir hin falna mann.
Niðurlag: Syng, ja, syng henda boðskap,
teim burtvilstu sálum hann ber.
Tala við øll um ta náði,
sum frían hin trælbundna ger.
2. Boðskapin syng nú um Jesus,
ja, syng um hitt signaða blóð.
Syndanna byrði tá svinnur,
og sálin gerst rein sum snjó.
3. Boðskapin syng nú um Jesus,
tí onkran tú frelsa kanst tá.
Syng um ta náði, sum loysa
kann sálina dómi frá.


text:
IOC hevur sett fleiri krøv til miðlanýtsluna hjá øllum luttakandi ítróttarfólkum í OL í London. Við viðtøkunum skerja fyrireikararnir skrivi- og talufrælsið.
Tá heimsins størsta ítróttarhending verður í London í summar, hevur altjóða olympiski felagsskapurin, IOC, sett hørð krøv til nýtsluna av sosialum miðlum. IOC hevur lagt fótonglar fyri fríari miðlanýtslu undir olympisku leikunum – bæði fyri luttakandi ítróttarfólkum og áskoðarum. Pál Joensen og hini ítróttarfólkini sleppa ikki at viðmerkja avrikini hjá øðrum luttakarum, siga frá kappingum ella nevna ávísar vørur ella tænastur á Facebook, Twitter ella øðrum sosialum miðlum. Pál Joensen kann kortini nevna OL høvuðsstuðlarnar.
Brýtur ein persónur viðtøkurnar, fær viðkomandi durafjórðingin.
Luttakandi ítróttarfólkini sleppa ikki at átaka sær leiklutin sum tíðindafólk, tí sum tað stendur í viðtøkunum hjá IOC, skulu øll tweets og allar viðmerkingar á Facebook skrivast í fyrsta persóni. Tað merkir, at Pál Joensen eitt nú ikki kann skriva: ”Áskoðararnir sita spentir og bíða. Venjararnir hava gjørt tað, teir kunnu. Nú er alt upp til svimjararnar”. Hinvegin kann hann takk fyri viðmerkingarnar, hann fær á Facebook, áðrenn og aftaná hann hevur svomið.
Men tað er ikki bara skrivaða orðið, IOC skerjir. Luttakandi ítróttarfólkini sleppa ikki at taka myndir á økjunum, har leikirnir fara fram og leggja tær á netið. Sama er galdandi fyri sjónbandaupptøkur. Hinvegin kunnu ítróttarfólkini – og onnur sum eru knýtt afturat teimum – taka myndir til privata nýtslu. Tær skulu bara ikki almannakunngerast.
Ikki færri enn 28 fólk frá IOC fara undir leikunum at halda eftirlit við, at luttakararnir ikki bróta reglurnar.
Men tað er trupult hjá 28 fólkum at monitorera allar krókar á alnetinum. Tí hava fyrireikararnir gjørt netsíðuna olympicgamesmonitoring.com (síðan er ikki virkin enn), har fólk kunnu venda sær, um tey síggja, at reglurnar ikki verða fylgdar.
Avmarkingarnar merkja, at skrivar Pál Joensen á Facebook, at hann gleðir seg at drekka eina fløsku av San Pellegrino afturvið morgunmatinum á gistingarhúsinum, kann hetta í ringasta føri merkja, at føroyski svimjarin verður blakaður úr leikunum. Ítróttarfólkini hava ikki loyvi at nevna nakra peningaliga vøru ella tænastu á Facebook, Twitter, bloggum og alnetinum sum heild. Nøkur undantøk eru kortini gjørd. Eitt nú er laga manni hjá Páli Joensen at skriva, at hann etur ein McDonnalds burgara og drekkur eina Coca-Cola, tí fyritøkurnar stuðla OL í London.
Eg skilji ikki, at fyrireikararnir skulu avmarka miðlanýtsluna hjá luttakandi ítróttarfólkunum. Hetta er beinleiðis í stríð við skrivi- og talufrælsi. Men tað er ikki so, tá peningur setir dagsskránna. Ávísar fyritøkur hava goldið nógv fyri at verða høvuðsstuðlar, og sjónvarpsstøðir hava rindað ovurhondsstórar upphæddir fyri rættindini at varpa leikirnar.
Einaferð var miðlaútboðið avmarkað og lætt at stýra. Men tann tíðin er farin. Nú er alnetið – og kanska serliga sosialir miðlar – við til at gera stirvnar og óliðiligar skipanir gjøgnumskygdar.
OL er ein risastór ítróttarhending. Sambært IOC snúgva leikirnir seg ikki bara um ítróttina, men eisini um virðing og fair play. Men stovnurin kundi passandi byrjað við sjálvrannsakan, tí er tað virðiligt, at luttakararnir ikki sleppa at nýta nýggju miðlarnar, sum teimum lystir?
Tú kanst lesa meira um IOC og avmarkingarnar á eitt nú the Guardian.
Her ber til at lesa tekstin, sum Pál Joensen og hini ítróttarfólkini hava fingið.


text:
hvat er at yrkja?
tann ið dugir tað lærir tað aldrin
tann ið ikki hevur lært tað enn
hevur nokk altíð duga tað
Soleiðis tekur Rói Patursson til í yrkingini “hvat er at yrkja” í savninum Líkasum frá 1985. Tað er ongin loyna, at tað ber illa til at læra til rithøvund, men hevur tú eginleikan at síggja alt av nýggjum og sum nýtt, so hevur tú eginleikan at læra teg at skriva.
Nógvir eru rithøvundaskúlarnir í norðurlondum. Á hvør sín hátt eru teir allir góðir. Tó eru ikki nógvir, sum vara longur enn eitt ár. Í Keypmannahavn er rithøvundaskúli, sum varir í tvey ár. Tey plaga at liggja um eini 700 – 800, sum søkja inn, og eini 25 sleppa til munnliga samrøðu, og so sleppa 6-8 teirra inn á skúlan. Upptøkuroynd er á hvørjum ári, og í ár eru ikki færri enn tveir føroyingar slopnir inn. 2/8 av teimum, sum komu inn á rithøvundaskúlan í Keypmannahavn eru føroyingar. Teir eru Anna Malan Jógvansdóttir, sum í fjør gav út yrkingasavnið Undirfloyma á forlagnum MS.
Hin føroyingurin eitur Rúni Weihe. Hann varð í samrøðu í Information skýrdur sum “den færøske outsider”. Hann hevur givið út skaldsøguna Mursejle á Forlaget for Detaljer.
Her er eitt brot úr Mursejler:
“Han hældte hamsteren ud på værkstedsbænken, tog om den våde og varme krop og kastede den med al sin magt ned i betongulvet. Sammenstødet var lydløst, men hamsteren døde ikke. Benene vred sig og snuden gispede og gav en pibende lyd fra sig som et punkteret cykeldæk. Han samlede den op og kastede den mod gulvet én gang til. Lydene holdt op, men den bevægede sig stadig. Måske var det nerverne. Så han gjorde det igen en sidste gang. Hans hænder var klamme. Af blod og acetone og små hår fra pelsen, som acetonen måtte have løsnet.”
Bara tveir aðrir føroyingar hava gingið á skúlanum. Oddfríður Marni Rasmussen gekk frá 1998 til 2000 og Rasmus á Rógvu gekk frá 2006 til 2008, men hann er uppvaksin niðri og skrivar á donskum, og nú eru Anna Malan Jógvansdóttir og Rúni Weihe sloppin inn.
Vit ynskja teimum til lukku og góða eydnu.
Kroniskt
Míni eygu tvey hvalspýggj
slímut
bleytt
bláar iris
ultramarin pupillir
kjarnin har æðrarnir spræna út frá
dansa ímillum algir
fangar á hornhinnuni
kronisk minnir
grógvandi sjónotir
eitt korallriv
sum sker glærið
so eg gráti blóðtár
Anna Malan Jógvansdóttir


text:
Tá tú fært tær eitt telefonhald frá Føroya Tele, velur tú, um navn og nummar skal vísast í telefonbókini. Fyrsta nummarið er ókeypis, men til ber at keypa eina eyka upptøku til onnur nummur.
Eisini ber til at skráseta eitt nummar við fleiri nøvnum - eitt nú bæði undir navninum hjá manni og konu.
Aðrir møguleikar
Hevur tú spurningar til telefonbókina ring til kundatænastuna á 808080.
Allir kostnaðir eru við mvg.
Allar fyritøkur í Føroyum eru skrásettar í Gulu síðum í Telefonbókini við eini vanligari upptøku undir yrkisbólkum. Hetta gevur brúkaranum eitt yvirlit yvir allar fyritøkur í Føroyum.
Vil ein fyritøka vera eyka sjónlig í Gulu síðum, er møguleiki bæði fyri at keypa sær eyka upptøkur og at lýsa í Gulu síðum.
Vilt tú vita meira, so set teg í samband við okkum her:
Kundi@ft.fo
Tel. 30 30 30


text:
Attika (landslutur)
Attika er er ein søguligur landslutur í Grikkalandi, kendur úr fornaldarsøguni, men er í dag eisini ein av teimum 13 fyrisitingarligu landslutum Grikkalands (periforia á grikskum, region á enskum), men hetta nýggja økið er væl størri enn tað søguliga Attika og fevnir eisini um nakrar oyggjar umframt ein part av Peloponnes, oyggjarnar eru eitt nú Salamina, Egina, Poros, Spetses og Hydra, sum liggja sunnanfyri og í ein útsynning frá Athen og Pireus, og so Kythira, sum liggur sunnanfyri Peloponnes. Landsluturin Attika fevnir um 3.808 km2. Í 2011 var fólkatalið í landslutinum 3.827.624. Tað søguliga Attika er ein hálvoyggj, sum gongur út í Egearahavið, og har høvuðsstaður Grikkalands, Athen, liggur.
Fyrisiting[rætta | rætta wikitekst]
Attika landsluturin varð settur á stovn í 1987 undir einum fyrisitingarligum reformi, og til 2010 vóru hesar fyrisitingarligu eindirnar í landslutinum: Athen, Eystur Attika, Pireus og Vestur Attika.
Við Kallikratis ætlanini í 2010, var alt umskipað. Síðan 1. januar 2011 er Attika landsluturin býttur sundur í 8 regionalar eindir:[1]
Guvernørurin hjá regiónini síðan 1. januar 2011 er Ioannis Sgouros, sum varð valdur til tey lokalu valini í Grikkalandi í 2010, hann varð valdur fyri PASOK (sosialistaflokkin). Tær regionalu eindirnar eru so aftur býttar sundur í kommunur, t.d. er regionala eindin Oyggjar, býtt sundur í 8 kommunur og Vesturattika er býtt sundur í 5 kommunur.


text:
12. PARTUR
Hvussu kanst tú koma nær til Gud?
1. Hoyrir Gud allar bønir?
Gud bjóðar øllum sløgum av fólki at koma nær til sín í bøn. (Sálmur 65:3) Men hann hoyrir, ella góðtekur, ikki allar bønir. Til dømis kunnu bønirnar hjá einum manni, sum fer illa við konu síni, „verða hindraðar“. (1 Pætur 3:7) Og tá ið ísraelsmenn hildu fram at gera tað, sum var ónt, noktaði Gud at lurta eftir teirra bønum. Men tá ein syndari angrar og umvendir seg, lurtar Gud eftir honum, eisini sjálvt um hann hevur framt grovar syndir. Tað er eyðsæð, at bønin er ein framíhjárættur. — Les Esaias 1:15; 55:7.
2. Hvussu skulu vit biðja?
Bøn er ein partur av okkara tilbiðing, og tí eiga vit bert at biðja til okkara Skapara, Jehova. (Matteus 4:10; 6:9) Og av tí at vit eru ófullkomin, eiga vit at biðja í Jesu navni, tí hann doyði fyri okkara syndir. (Jóhannes 14:6) Jehova vil ikki, at vit biðja bønir, sum vit hava lært okkum uttanat ella, sum eru skrivaðar niður. Hann vil, at vit skulu biðja av hjartanum. — Les Matteus 6:7; Filippibrævið 4:6, 7.
Jehova hoyrir enntá bønir, sum vit biðja innantanna. (1 Sámuel 1:12, 13) Hann bjóðar okkum at biðja til sín, hvørja ferð høvi býðst, eitt nú tá ið dagurin byrjar og endar, tá ið vit skulu eta, og tá ið vit hava trupulleikar. — Les Sálm 55:23; Matteus 15:36.
3. Hví koma kristin saman á møtum?
At koma nær til Gud er ikki lætt, tí vit búgva millum fólk, sum mangla trúgv á Gud og gera gjøldur burtur úr hansara lyfti um frið á jørð. (2 Timoteus 3:1, 4; 2 Pætur 3:3, 13) Tí hava vit tørv á at koma saman við okkara trúarfelagum, og teir hava tørv á at vera saman við okkum, so vit kunnu uppbyggja hvør annan. — Les Hebrearabrævið 10:24, 25.
Tá ið vit koma saman við øðrum, sum elska Gud, hjálpir tað okkum at koma nær til hansara. Møtini hjá Jehova vitnum eru frálík høvi, har vit verða styrkt við trúnni hjá øðrum. — Les Rómbrævið 1:11, 12.
4. Hvussu kanst tú koma nær til Gud?
Tú kanst koma nær til Jehova, um tú djúphugsar um tað, tú hevur lært úr Bíbliuni. Hugsa um, hvat tú kanst læra av hansara verkum, ráðum og lyftum. Bøn og djúphugsan hjálpir okkum at skilja, hvussu stóran kærleika og vísdóm Gud hevur. — Les Josva 1:8; Sálm 1:1-3.
Tú kanst bert fáa eitt tætt samband við Gud, um tú hevur álit og trúgv á hann. Men trúgv er sum ein planta, sum skal vatnast. Tú mást alla tíðina styrkja tína trúgv við at hugsa um, hví tú trýrt. — Les Matteus 4:4; Hebrearabrævið 11:1, 6.
5. Hvussu gagnar tað tær at koma nær til Gud?
Jehova hevur umsorgan fyri teimum, sum elska hann. Hann kann verja tey ímóti tí, sum kann seta teirra trúgv og vón um ævigt lív í váða. (Sálmur 91:1, 2, 7-10) Hann ávarar okkum ímóti einum livihátti, sum er heilsuskaðiligur og ger okkum ólukkulig. Jehova lærir okkum besta liviháttin. — Les Sálm 73:27, 28; Jákup 4:4, 8.
LÆR MEIRA
Hví kanna Bíbliuna?
Bíblian gevur milliónum av menniskjum kring allan heimin svar upp á lívsins stóru spurningar. Kundi tú hugsað tær at verið ein av teimum?
Halt teg nær til Gud í bøn
Hoyrir Gud tínar bønir? Fyri at fáa svar upp á spurningin, mást tú vita, hvat Bíblian lærir um bøn.


text:
- Nýt eitt anitivirusforrit, sum verður dagført sjálvvirkandi og altíð er virkið
- Trygdardagføringar til telduna skulu altíð setast í verk
- Nýt ein persónligan firewall á telduni
- Far ikki inn á leinki og lat ikki viðfestar fílur upp, sum tú fært umvegis teldupost, um tú ikki veitst, hvør sendarin er
- Kanna tínar kontur javnan. Set teg í samband við tín peningastovn beinanvegin, um okkurt ikki er rætt
- Um tú hevur illgruna til møguligan virus á telduni eigur tú at bíða við at brúka Netbankan til trupulleikin er loystur
- Ver altíð sera varin við at lata persónligar upplýsingar umvegis netið, t.d. í telduposti ella umvegis heimasíður. Tryggja tær altíð, at teldupostbústaðurin hjá móttakaranum er rættur, áðrenn tú sendir
- Tak bert niður forrit frá netinum, sum eru frá álítandi keldum og heimasíðum
- Trygg loyniorð eru týdningarmiklasta verndin av tínum persónligu upplýsingum. Minst til at halda tey loynilig og at nýta loyniorð, ið eru torfør at gita. Nýt tí ikki føðingardag ella tílíkt sum loyniorð


text:
Alisfrøði
Alisfrøði er læran um náttúruna í breiðasta høpi. Alisfrøðingar granska samanspæli millum massa, rúmd og tíð og royna at seta hetta í støddfrøðiligar lógir. Vísindini alisfrøði hevur verið nevnd náttúruheimspeki. Navnframir alisfrøðingar hava roynt at svara spurningum, so sum “hvat heldur okkum at Jørðini” ella “hvat er tíð?”. Alisfrøðingar hugsa seg fram til ymisk ástøði og gera royndir. Royndirnar kunnu so prógva, um ástøðið er satt. Royndir at kanna ymisk fyribrigdi kunnu eisini gera, at komið verður fram á nýggj ástøði. Nógv av hesum ástøðum eru so væl prógvað, at tey nú kunnu roknast at vera náttúrulógir. Týskarin Albert Einstein bar í 1905 fram sítt tilmunarástøði, sum m.a. sigur, at einki fer skjótari enn ljósið. Alisfrøði eru vísindi um orku og evni. Tær ymsu greinirnar í alisfrøði fevna um eitt veldugt øki, heilt frá atomum til rúmdina. Stjørnufrøðingar brúka alisfrøðina at fáa greiði á upprunanum og byggingarlagnum í jørðini. Sólini og teimum fjaru stjørnunum. Hesa alisfrøði rópa vit stjørnualisfrøði.
Týdningarmikil fólk[rætta | rætta wikitekst]
- Arkimedes
- Niels Bohr
- Albert Einstein
- Leonhard Euler
- Galileo Galilei
- William Rowan Hamilton
- Johannes Kepler
- Joseph-Louis de Lagrange
- James Clerk Maxwell
- Isaac Newton
- Blaise Pascal
- Erwin Schrödinger


text:
2. PARTUR
Paradísið verður mist
Ein uppreistrarhugaður eingil fær fyrsta mannin og fyrstu kvinnuna, Ádam og Evu, at vraka Guds stjórn. Úrslitið verður, at synd og deyði koma inn í heimin
LANGT áðrenn Gud skapti menniskjuni, hevði hann skapt nógvar ósjónligar andaskapningar — einglar. Í Eden royndi ein uppreistrarhugaður eingil, sum bleiv kendur sum Satan Djevulin, við snildi at freista Evu at eta av einasta trænum, sum Gud hevði sagt, at tey ikki máttu eta av.
Við einari slangu sum málgagn segði Satan óbeinleiðis, at Gud noktaði kvinnuni og manninum nakað gott. Eingilin segði við Evu, at hon og maður hennara ikki skuldu doyggja, um tey ótu av bannaðu fruktini. Soleiðis legði Satan Gud undir at lúgva fyri menniskjabørnunum. Hesin svíkjarin royndi at fáa ólýdni móti Gudi at virka sum nakað dámligt, ið kundi geva serligan kunnskap og frælsi. Men alt var lygn — satt at siga fyrsta lygnin, ið nakrantíð var borin fram á jørðini. Í veruleikanum snúði tað seg um Guds fullveldi ella yvirvald — altso um Gud hevur rættin at ráða, og um hann útinnir sítt vald rættvíst, sínum tegnum at gagni.
Eva trúði lygnini, ið Satan bar fram. Hon fór at girnast fruktina á trænum og át so av henni. Seinni gav hon manni sínum burturav, og hann át eisini. Soleiðis gjørdust tey syndarar. Henda gerðin, sum tóktist hava lítið upp á seg, var í veruleikanum ein uppreistur. Tá Ádam og Eva vitandi og við vilja vóru Gudi ólýðin, vendu tey Skapara sínum bakið, hóast hann hevði givið teimum alt, eisini eitt fullkomið lív.
Avkomið „skal sora høvdið á tær, men tú skalt høgga Hann í hælin“. — 1 Mósebók 3:15
Gud kravdi uppreistrarfólkini til svars fyri gerðir teirra. Hann boðaði frá, at tað lovaða avkomið, ella frelsarin, skuldi koma og beina fyri Satani, ið hevði brúkt slanguna sum málgagn. Gud læt útinnanina av deyðadóminum yvir Ádam og Evu bíða eina tíð og vísti soleiðis óføddu børnum teirra miskunn. Hesi børnini høvdu nú grundarlag fyri vón, tí tann, sum Gud fór at senda, skuldi bøta tær syrgiligu avleiðingarnar av uppreistrinum í Eden. Júst hvussu Guds ætlan viðvíkjandi hesum komandi frelsaranum fór at ganga út — og hvør tað fór at vera — varð opinberað so við og við, sum bøkurnar í Bíbliuni vórðu skrivaðar.
Gud rak Ádam og Evu út úr Paradísinum. Tað fór at krevja stríð og strev at liva av at dyrka jørðina uttan fyri urtagarðin Eden. Eva gjørdist við barn og átti Káin, fyrsta barnið hjá Ádami og henni. Tey fingu eisini onnur børn, synir og døtur, harímillum Ábel og Set, ættarfaðir Nóa.
— Grundað á Fyrstu Mósebók, kapittul 3 til 5; Opinberingina 12:9.
LÆR MEIRA
Hvørja ætlan hevur Gud við jørðini?
Bíblian greiðir frá, hví Gud skapti jørðina, nær líðingar halda uppat, og hvørja framtíð jørðin og tey, sum búgva á henni, hava.


text:
Peter Alberg Holm
Peter Alberg Holm (føddur 24. mai 1823 í Kvívík, doyði 2. mai 1892 á Fyn, Danmark) var ein føroysk føddur prestur og rithøvundur í Danmark. Hann búði fyrstu árini í Føroyum, men flutti til Danmarkar í 1832 at ganga í skúla, hann tók studentsprógv í 1841 og teologiskt embætisprógv í 1847. Alberg Holm var sóknarprestur í Vetterslev og Høm uttanfyri Ringsted 1862–1869, í Dalum uttanfyri Odense 1869–1880 og í Gamtofte uttanfyri Assens frá 1880.
Hann vitjaði Føroyar á sumri 1844, og útgav eitt nú Skildringer og Sagn fra Færøerne í 1856.


text:
Orð: Carl Olof Rosenius
Týtt: Petur Jacob Sigvardsen
Týddur 29. desember 1960.
Mín frelsari livir, o sælasta troyst:
ei grøvin meg ævigt skal goyma!
Brátt boðini ljóða: ”Tú ætt, ið ert loyst,
kom, hvíl teg í friði har heima!”
Nú deyði og synd hava fingið sín dóm,
tí hann er upprisin, og grøvin er tóm.
Hann livir, og vit skulu liva!
Mín frelsari livir, eg tryggur kann gá;
hann fylgir í neyð mær og vanda.
Eg óttist ei stormin, bert Harrin er hjá,
ei fígginda fjøld meg kann granda.
Ja, Harrin er vón mín í lívi og deyð´,
í svárastu pínslu og myrkastu neyð.
Hann livir, og vit skulu liva!
Hann reis upp við veldi, – hann legði mær leið;
ei dómurin meira meg nívir.
Nú deyðan og grøvina óttist eg ei:
eg veit, at mín frelsari livir!
Lat likam mítt leggjast í grøv bert um stund,
tá sál mín skal syngja á himmalsins grund:
Hann livir, og vit skulu liva!”


text:
9. apríl
9. apríl er dagur 99 í árinum í gregorianska kalendaranum (dagur 100 um skotár er). 266 dagar eru eftir av árinum.
Hendingar[rætta | rætta wikitekst]
- 1979 - Pávi Jóhannes Páll II leggur áherðslu á at allir katólskir prestar skulla liva í sølibat inntil deyðan.
- 2013 Føroyska kvinnulandsliðið spældi triðja og seinasta dystin í HM undan-undan kapping í Litava og vann 2-1 móti Georgia, Føroyar vann harvið bólkin við 7 stigum og spældi seg víðari til HM undankappingina. Heidi Sevdal gjørdi bæði málini hjá Føroyum.
Føðingar[rætta | rætta wikitekst]
Andlát[rætta | rætta wikitekst]
- Venceslaus Ulricus Hammershaimb - 1909
- Dietrich Bonhoeffer, týskur gudfrøðingur - 1945


text:
Harriet Beecher Stowe
Harriet Beecher Stowe (14. juni 1811 – 1. juli 1896) var amerikanskur rithøvundur og abolitionistur, sum gjørdist kend um allan heim av bókini Tummasarsmáttu (enskt; Uncle Tom´s Cabin).
Harriet vaks upp í einum kristnum heimi, pápin var prestur. Hon fór at arbeiða saman við systur sínari Cathrine sum lærari og giftist í 1836 við Calvin Stowe sum eisini var prestur. Tey fingu sjey børn, men fleiri doyði meðan tey vóru smá. Harriet hjálpti til við at uppihalda familjuni við at skriva.
Skaldsøgan um Tummas byrjaði sum framhaldssøga í anti-træla tíðarritinum National Era. Stowe kendi væl til trælahald, anti-trælahaldsrørsluna og við undargrundarjarnbreytina. Kentucky, sum lá beint yvirav Cincinnati, har Harriet og familjan búði, var ein trælastatur.
Lógin um viðferð av trælum, ið flýddu, sum kom í gildi í 1850, fekk Harriet Beecher Stowe at taka aktivian lut ímóti trælahaldi. Tá ið bróðurkona hennara einaferð skrivaði til hennara: "Harriet, um eg hevði duga at brúkt ein penn so væl sum tú, hevði eg skrivað okkurt, sum fekk alt landið at kenna á sær, hvussu forbannaður trældómur er," gjørdist hon fullviss í at hon skuldi skriva okkurt um trælahald.
Hon fór í holt við at tosa við flýddar trælir og trælaeigarar og las ein hóp av bókum um evnið. Hon læt fyrst søgurnar prenta sum framhaldssøgur, og hildið verður, at høvuðspersónurin í mangar mátar er grundaður á Josiah Henson, sum sjálvur hevði verið trælur og hevði skrivað um upplivingar sínar.
Tá ið bókin kom út í 1852, varð hon seld í 10 000 eintøkum eftir einari viku. Longu í 1854 var hon týdd til 60 ymisk mál.


text:
Orð og lag: A. L. Skoog
Týtt: Kajfinn Hammer
1. Ein morgun jú fylgir tí myrkastu nátt,
á, gloymir tú tað, o, mín sál,
tá nívd tú av neyð vilt falla í fátt?
Ver still, tí Guð alt ger væl.
Niðurlag: Sí, Morgunin kemur, sí, Morgunin kemur,
tá sólin úr havsbrúnni sær!
Sí, Morgunin kemur, ja, Morgunin kemur,
tá uppreisnarveingir tú fær!
2. Um tú enn á myrkastu leiðum varð leidd
og niður í dalin tað bar,
har myrkursins vald manga sál hevur meitt,
á, óttast ei, hjálp er nær!
3. Hvør gott, at Guð hjálpir og loysir øll bond,
Hann kennir títt stríð, kæra sál;
á roynslunnar stund Hann rættir tær hond,
tín frelsa er jú Hans mál.
4. So lyft tínum eygum, mót himmal’num lít,
ein roða jú longu hann ber!
Skjótt sleppur tú heim, har alt verður nýtt,
har æviga sælan er.


text:
Vælkomin til Supportina hjá Føroya Tele. Samband fæst við okkum á telefon 80 80 80, ella umvegis teldupost á inet@ft.fo. Tað er ókeypis at ringja til supportina.
Hevur tú trupulleikar við internetinum? Um tú heldur ferðin er ov lág, ella internetið er óstøðugt, hava vit fleiri vegleiðingar, ið møguliga kunnu betra um góðskuna á tínum breiðbandi ella tínum beinara.
Trýst her, so kemur tú til síðuna um høvuðsbeinaran hjá okkum, Technicolor. Her hava vit hópin av vegleiðingum og góðum ráðum.
Trýst her, so kemur tú til síðuna har vit vísa til beinarar, ið vit fyrr hava selt.
Tá ið tú brúkar breiðbandið til at t.d lesa post á netinum, hyggja eftir filmum ella til at sita á Facebook, brúkar tú av tínum samlaða breiðbandshaldi. Eru tit fleiri, ið brúka tað í senn, kemur hetta at ávirka ferðina, ið hvør einstakur brúkari fær. Um tit t.d hava eitt 10/1 hald og tit eru 4 fólk, ið sita og hyggja eftir Netflix á hvør sínari eind, kunnu tit uppliva trupulleikar, tí har er ikki nóg nógv bandbreidd til at stuðla so nógvum Netflix brúkarum í senn. Sama er galdandi um tit eru t.d 3, ið hyggja at Netflix og ein sum spælir spøl á netinum.
Visti tú at:
Um tit brúka tráðleyst, kunnu tit koma út fyri at hesi tól kunnu órógva tykkara tráðleysa signal:
Hesir installatións-háttir kunnu órógva og tarna tykkara tráðleysa samband:
Tað er týdningarmikið at routarin stendur burturfrá tílíkum el-tólum, tí hetta kann órógva signali so mikið, at tað verður ógviliga seint og tit missa sambandi regluliga.
Um tú kemur út fyri at breiðbandið brádliga steðgar við at rigga, kunnu tað vera nakrar orsøkir til tess.
Høvuðssíðan um teldupost finst við at trýsta her.
Teldupost skipanin hjá Føroya Tele brúkar eina webmail funku, ið ger tað gjørligt hjá tær at kanna mailin óðansæð hvar tú ert. Inni á webmailinum hevur tú eisini møguleika at strika teldupostar, at leggja víðarisendingar ella automatisk svar inn. Webmailin finnur tú her - tú mást minnast til títt brúkaranavn og loyniorð tá ið tú skalt rita inn á webmailin. Brúkaranavnið er tín teldupost addressa, t.d support@olivant.fo - tað sama er galdandi fyri mail.fo, email.fo osfr.
Tað einasta sum krevst fyri at rita inn á webmailin er at tú minnist brúkaranavnið hjá tær, sum er tín teldupost addressa, og títt loyniorð. Tú kanst eisini broyta loyniorðið inni á webmailinum, sí vegleiðingar her.
Her eru nakrar vegleiðingar til hvussu tú kanst seta tín teldupost upp. Tá ið tú stovnar tær eina teldupost addressu frá Føroya Tele kanst tú velja í millum POP og IMAP uppsetanina.
POP er í stuttum tann skipanin, ið ikki krevur at tú skalt inn á webmailin at sletta teldupostar ofta. POP skipanin tekur teldupostarnir niður á telduna, og so hevur tú møguleikan at goyma eitt avrit av teldupostinum á servaranum.
IMAP uppsetanin er í stuttum ein skipan, sum goymir teldupostarnir á servaranum. Tú kanst koma út fyri at skula sletta teldupostar í heilum.
GG kann bert latast upp við iPhone ella iPad
Trýst her fyri at koma til eina vegleiðing, um hvussu tú stovnar eina teldupost addressu hjá Føroya Tele.
Um tú vilt máta ferðina á einari telefon ella eindum teldli, kanst tú fara inn á hesa síðuna. Tak Speedtest appin hjá Ookla niður, og máta ferðina. Appurin riggar til iOS, Android og Windows Phone.
Soleiðis fært tú tað mest eftirfarandi úrsliti á ferðtestini.
Onnur viðurskift, sum kunnu hava ávirkan á ferðina, eru firewalls, antivirus forrit ella fleiri teldur á sama sambandi. Eisini kunnu tað vera ymisk forrit á telduni, sum brúka internetsamband.
Tað eru tó serliga hesi forrit, ið hava størstu ávirkan á ferðina:
Tá tú vitjar eina heimasíðu, kann internetsambandið millum teg og heimasíðuna býtast upp í tveir høvuðspartar
Hesin seinni parturin kann so aftur býtast sundur. Aloftast í uppaftur fleiri partar. Hugsa tær, at tú vitjar eina heimasíðu í t.d. Grikkalandi. Sambandið hjá tær til heimasíðuna gongur tá frá tínari teldu til Føroya Tele, víðari frá Føroya Tele yvir eina røð av veitarum, líka til veitarin hjá heimasíðuni í Grikkalandi er rokkin og haðani til heimasíðuna. Á fakmáli verður tosað um "hopp". Ferðin á hesum ymisku "hoppunum" kann vera rættuliga ymisk. Men tað er "hoppið", sum hevur lægstu ferðina, sum avgerð, hvussu skjótt sambandið er millum tína teldu og heimasíðuna tú vitjar.
Tá tú keypir breiðband frá Føroya Tele, kann Føroya Tele bert veita trygd fyri ferðini á sambandinum millum tín routara og Føroya Tele. Altso 1. partin av sambandinum. Hin partin av sambandinum hevur Føroya Tele onga ávirkan á.
Eisini er tað soleiðis, at ein partur av datatrafikkinum fer til at stýra sambandinum, sokallaðir "headers". Ferðin kann t.d vera 10% meira ella minni enn veruliga ferðin.
Alt hettar skal havast í huga, tá tú kannar ferðina á tínum breiðbandshaldi.
Hevur tú trupulleikar við ferðini, ert tú vælkomin at seta teg í samband við supportina.
Hevur tú keypt ein terminal frá Føroya Tele? Her hava vit vegleiðingar til Point terminalar og Dankort/Mastercard avtalur frá Nets.
Um tú hevur trupulleikar við terminal samskiftinum, kanst tú royna at seta terminalin í Offline Mode, sí meira her.
Dankort og Mastercard avtalur o.a.
Tráðleys útgerð, so sum forsterkarar og Powerline skipanir, eru gjørdar til at betra um dekningin og styrkina á tykkara tráðleysa netið. Um tit uppliva trupulleikar við signalinum á tykkara tráðleysa netið, kann tílík útgerð verða júst rætta loysnin hjá tær.
Sí vegleiðingar til net-útgerð, ið Føroya Tele selur her.
Powerline/el-net loysnin koyrir í gjøgnum el-netið í húsinum og er ofta ein støðugari loysn enn ein tráðleysur forleingjari, eisini kallaður Range Extender. Powerline loysnin hevur ein sendara og ein móttakara, við møguleika fyri fleiri móttakarum, sum í stuttum gera elnetið í húsinum um til leiðingar fyri internetið hjá tær. Sendarin verður settur í eina stikk kontakt beint við routaran, við einum LAN-kaðali í millum routaran og sendaran - hin eindin, ið beinir signali víðari, verður t.d sett inn í tað rúmið ella økið, har tað tráðleysa signali er svikaligt, sí mynd:
.
Gev gætur, um húsini hjá tykkum eru gomul, kunnu tit koma út fyri at Powerline skipanin ikki riggar serliga væl - um el-innleggingin í tykkara húsið er gomul, kann tað vera at ein Range-extender er tann betra loysnin fyri júst tykkum.
Ein onnur loysn er at ogna sær ein tráðleysan forsterkara, ella extendara. Man setur forsterkaran hjá sær upp til antin at brúka tráðleyst ella tráðfast samband frá routaranum, har tað so verður beint víðari sum tráðleyst signal. Viðt viðmæla at man hevur kaðalsamband millum forsterkaran og routaran, tí hetta gevur eitt betri og støðugari samband. Hesa eindina setur tú í tann endan av húsinum ella tað rúmið, ið hevur veikt signal. Sí mynd:
Vegleiðingar til uppsetan av telduposti á fartelefon/teldli, uppsetan av 3G og 4G LTE, samt mangt annað finnur tú á heimasíðuni hjá VER. Trýst her fyri at koma til uppsetingar síðuna hjá VER.
Her hava vit vegleiðingar til donglar og mobilt breiðband.
Donglar eru lítlar eindir, ið brúka mobil-netið til at geva tær internet. Um tú hevur ein dongul, ið líkist einum geyma, kann hann møguliga bert geva tí einu eindini internet. Vit hava tó fleiri ymisk sløg av donglum, bæði tað slagi, ið bert gevur einari eind internet, og eisini teir, ið virka sum beinarir, og kunnu geva fleiri eindum internet.
Tá ið man nýtur tráðleyst kemur man ofta at uppliva at signali og ferðin eru óstøðug. Húsinstallatión kann hava ávirkan, men tað sum oftast ávirkar mest er frástøða frá routaranum ella tí tráðleysa forsterkaranum. Tey flestu hava nokk uppliva at man situr í sofuni við sínum iPaddi ella sínari teldu og brádliga er sambandi vekk. Hvussu kanst tú betra um hetta?
Hevur man gamla útgerð, so sum gamlar Powerline skipanir ella gamlar forstekarar, viðmæla vit at man skiftir hesar út regluliga, av tí at tær missa signal ferð og eginleikan at senda eitt gott og støðugt signal víðari. Um man hevur truppuleikar við sínum tráðleysa signali kann man royna at gera eina 'feilfinning' - hvar havi eg veikt signal? Hvussu langt er routarin frá hesum staðnum? Skal signali ferðast gjøgnum betong ella aðra installatión áðrenn hon røkkur til tað staðið? Hvønn veg venda antennurnar á routaranum? Hvar stendur routarin í mun til har eg brúki tað tráðleysa netið mest? Tráðleysir forsterkarir ella Powerline skipanir eru sum oftast tann besta loysnin, tá ið tað kemur til at betra um signali hjá tær.
Tað er týdningarmikið at routarin stendur burturfrá tííkum el-tólum, tí hetta kann órógva signali so mikið, at tað verður ógviliga seint og tit missa sambandi regluliga.
Um tit uppliva at signali er óstøðugt til tíðir ella at tit verða blakaði av tí tráðleysa netinum kann tað ofta vera kanalin, ið routarin hjá tykkum sendir signali út á, ið er trupulleikin. Technicolor routarin er innstillaður til at skifta kanal automatiskt, tá ið hann uppfangar óljóð og forstýringar á tí tráðleysa signalinum. Av tí at hann skiftir automatiskt kann man koma út fyri at man verður blakaður av tí tráðleysa netinum meðan man situr og arbeiðir ella spælir spøl osfr. Man kann eisini uppliva at ein kanal er ovurbrúkt í grannalagnum og av tí sama kann akkurát tann kanalin virka sera illa, og netið verður óstøðugt. Tað ber til at skifta tí tráðleysu kanalina, ið routarin sendir signali út á – um tit ætla at gera tað, er frægast at tit skanna umráði hjá tykkum, so tit síggja hvørjar kanalir eru ovurbrúktar og minnibrúktar í grannalagnum. Vit viðmæla hetta ókeypis forriti: https://www.acrylicwifi.com/en/wlan-software/wlan-scanner-acrylic-wifi-free/ - tá ið tit hava skanna nærumhvørvið skulu tit so velja tí kanalina, ið hevur minst óljóð og signal forstýringar. Hetta ger at tykkara tráðleysa net verður meira støðugt. Gev gætur, um tú spælir spøl via
Gev gætur, tá ið tú ert inni á routaranum kanst tú kanna, um har er eitt flugubein í teiginum Power Reduction Enabled, og um so er, skulu tit helst taka tað burtur. Hetta er ein funktión í routaranum, sum ger at ferðin og signalstyrkin á tí tráðleysa netinum kann verða avmarkað.


text:
Kongo
Lýðveldið Kongo (franskt: République du Congo) er eitt land í Miðafrika. Landið hevur 4 662 446 íbúgvar (2014). Brazzaville er bæði høvuðsstaður og størsti býur í Kongo. Eysturmarkið í Kongo, er fram við Kongoá og størstu ánni, sum rennur í hana, Ubangiá. Eisini Kongo er oljuland, og hóast fólkið í Kongo hevur fingið meiri burtur úr oljuríkidøminum enn fólkið í grannalandinum Gabon, liva mong enn sum fátækir bøndur og hava bara so frægt av jørð, at teir kunnu dyrka nóg mikið av mati til sín sjálvs. Týdningarmesta grøðin er maniok, ið er ein sterk bølluplanta.
Myndugleikarnir hava verið so hygnir, at teir hava nýtt peningin fyri oljuna at menna landið - hava lagt byrgingar, vegir, bygt pappírsverksmiðjur og gróðursett trø. Ídnaður er ikki nógvur í landinum, men verkafólkið er væl útbúgvið. Flestu verksmiðjurnar eru við stóru býirnar, helst við høvuðsstaðin, Brazzaville.
Sum aðrastaðni í Afrika er tónleikur týðandi partur av mentanini, og trumman er sjálvur hjartatátturin í hesum tónleiki. Best umtókti tónleikurin er kongotónleikurin, ið minnir um soultónleikin.


text:
Harry Potter og eldbikarið
Harry Potter og eldbikarið er ein bók hjá J.K. Rowling.
Søgugongd[rætta | rætta wikitekst]
Harry Potter (Daniel Radcliffe) byrjar uppá 4. ári á Hogwarts skúla og Harry er 14 ár. Hetta verður eitt serligt ár, tí at trígandakappingin skal vera. Tað koma næmingar úr Beautox og Durmstrang skúla. Tá ið næmingarnir vera valdir til trígandakappingina (sum bara 3 kunnu vera vald, frá 17 ár og upp), kemur ein fjóri seðil framm. Hetta er sera merkiligt. Tann fjórði persónurin er Harry Potter! Hann verður hataður av øllum í skúlanum, tí at hann ikki er gamal nokk til at vera við í kappingini - sjálvt besti vinurin Ron er súrur inná Harry, fyri ikki at fáa vita áðrenn at hann meldaði seg til kappingina. Men Harry veit ikki hvat hetta er, hann hevur ikki melda seg til kappingina - men har er ongin vegur út aftur, hann skal og má kappast.
Tær tvær fyrstu kappinginar ganga fínt, men so kemur tann triðja og síðsta. Tey skulu ganga gjøgnum eina gigantiska laborint. Harry sær so vinningarsteypi framman fyri sær, men har kemur eisini Cedric Diggory (Robert Pattinson, sum eisini spælir í Skýming) - teir báðir renna yvir og taka ísenn í steypi. Knappliga koma teir framm til ein kirkjugarð - men teir eiga orduligt at koma framm til Hogwarts skúla. Men hetta er sera mystiskt. So veit Harry hvør hattar er sum stendur fyri framman, Lord Voldemort! Voldemort drepur Cedric, men Harry sleppur við lívinum. Hann sigur so øllum frá hesum. Men ongin trýr honum - jú sjálvandi Dumbledore, Ron og Hermione. Men Gandamálaráðharrin vil ikki trúgva hesum.


text:
Tjóðveldi íspinnur nú eitt mál, sum er ætlað at skapa rumbul millum Føroyar og Danmark, hóast málið onki hevur við viðurskiftini millum Føroyar og Danmark at gera.
Júst nú koyrir knarrið frá Tjóðveldinum uppá, at ES hevur gjørt eina handilsavtalu við Kanada, ið er betri enn avtalan millum Føroyar og ES. Og hvør hevur skyldina? Jú, tað hevur Danmark sjálvandi, og niðurlagið er, at Danmark er betri við Kanada enn Føroyar.
Álvaratos, hvussu lágt er støðið?
Veruleikin er, at Føroyar hava fullkomið ræði á sínum egna handilspolitikki, og um Føroyar vilja hava eina betri handilsavtalu við ES, so er tað einans upp til 14. september-samgonguna at fara undir tingingar við ES um tað. Tað nyttar onki at skylda uppá Danmark. Poul Michelsen má til arbeiðis, so sum Løgtingið hevur samtykt – einmælt – eftir uppskoti frá Sambandsflokkinum.
Á uttanlandspolitiskum økjum, sum bert viðvíkja Føroyum, eru Føroyar suverenar. Kortini knarrar Magni Arge um, at meira vald má fáast á handilspolitikkinum. Her mugu vit spyrja: hvussu kann man fáa meira vald enn, at vit ráða einsamøl?
Her koma vit aftur til vanligu undanførsluna hjá Tjóðveldinum. Vit mugu ikki síggja møguleikar í nøkrum. Heldur skulu vit bara leita eftir foringum, sum kunnu fjala, at onki kemur burturúr, og at Føroyar – eisini á hesum yvirtikna økinum – so dyggiliga eru afturúrsigldar.
Edmund Joensen løgtingsmaður fyri Sambandsflokkinum


text:
Afrikanskur skógarfílur
Afrikanskur skógarfílur (latín: Loxodonta cyclotis) er ein Afrikanskur fílur ið heldur til í skógunum í Kongolægdini. Hesin fílur var fyrr mettur at vera eitt undirslag av Afrikanska Runnafílinum (Loxodonta africana), men ein vísindalig kanning í 2010 staðfesti at talan er um tvey ymisk sløg. Hin umstríddi Dvørgafílurin (Pygmy Elephant) í Kongolægdini, ið ofta hevur verið mettur at vera eitt egið slag (Loxodonta pumilio) av kryptozoologum, er helst bara vanligur Skógarfílur ið er lágvaksin og/ella tíðliga búgvin vegna umhvørvisligar umstøður.


text:
Hon er ikki so kend her um leiðir, Anne Carson. Og tó, hon hevur, sum so manglur annar, staðið í Vencli. Í Vencli nummar 6 vóru 11 yrkingar eftir Anne Carson.
Anne Carson var fødd í Toronto, Kanada 21. juni í 1950. Hon er professari í klassiskum bókmentum og málum. Hon hevur týtt eldri, grikskan skaldskap til enskt. Millum annað Agamemnon og Sapfo.
Her er ein av býaryrkingunum hjá henni, sum stóð í Vencli sætta.
Býur apostlanna
Eftir deyða tín.
Var vindur hvønn dag.
Hvønn dag.
Setti seg upp ímóti okkum sum ein múrur.
Vit fóru.
Rópandi skeivt hvør eftir øðrum.
Fram við vegnum.
Tað var til fánýtis.
Gloppini millum okkum.
Gjørdust hørð.
Tað eru tóm glopp.
Og kortini eru tey tøtt.
Og svørt og beisk.
Sum gloppini millum tenninar.
Á eini eldri konu.
Tú kendi fyri mongum árum síðani.
Tá ið hon var.
Dárandi streyma nervarnar runt í henni sum slotseldar.
Oddfríður Marni Rasmussen týddi
OMR


text:
Orð og lag: Ira Forest Stanphill
Týtt: Hákun Djurhuus
Upprunaheiti: Beyond tomorrow
1. Mær leingist heim í dýrdarstaðin, har skattir bíða mær,
nú skjótt ein morgun,
nú skjótt ein morgun.
Eg veit, at ongar royndir verða og eingi vónbrot har
nú skjótt ein morgun,
nú skjótt ein morgun.
Niðurlag: Nú skjótt ein morgun hvør skuggi horvin er,
nú skjótt ein morgun ei dagur fer.
Úr øllum sorgum
hin ljósa morgun
vit verða loyst og búgva ævigt Gudi hjá.
2. Eg skal um perluportrið stíga hátt yvir Jordans á
nú skjótt ein morgun,
nú skjótt ein morgun,
inn í tað land, har einki ilt nær – við frelstum fegnast tá
nú skjótt ein morgun,
nú skjótt ein morgun.
3. Nú dýrdarbúna, gylta krúnu í Himli eigi eg
nú skjótt ein morgun,
nú skjótt ein morgun.
Tað størsta er at síggja Jesus, sum doyði fyri meg,
nú skjótt ein morgun,
nú skjótt ein morgun.


text:
Now Playing:
GMF-tíðindi: Tey seta básar upp í Nólsoy
Listen to Summarmorgun on your phone!
More information
Savnssending Summarmorgun er morgunsendingin hjá útvarpinum um summarið. Við løttum tónleiki, góðum og áhugaverdum prátum og reportasjum ymsastaðni frá í landinum borðreiða ein vertur og tveir reportarar við alskyns tilfari frá 7:35 til 9:00. Onkrir fastir tættir eru í sendingini sum til dømis veðrið av Kunningarstovuni, myndakapping og Faroe Islands podcast, har føroysk tíðindi verða útborin á enskum máli.


text:
Henry Ford
Henry Ford (føddur 30. juli 1863, deyður 7. apríl 1947) var stovnarin av Ford Motor Company og ein av teimum fyrstu, ið brúktu samlibandsframleiðslu sum framleiðsluhátt fyri at fáa bíligari bilar. Hesin framleiðsluháttur kollvelti ikki bara ídnaðarframleiðsluna, men hevði eisini sera stóra ávirkan á nýmótans mentan í hesum tíðarskeiðnum, ið mong nevna «fordisman».
Uppvøkstur og menning[rætta | rætta wikitekst]
Ford varð føddur á garðinum hjá foreldrum sínum, sum var vestan fyri Detroit í einum býi sum nú eitur Dearborn. Foreldur hansara vóru William og Mary Ford, sum vóru vælhavandi tilflytarar úr býnum Cork í Írlandi. Hann var tann elsti av seks systkjum. Sum barn hevði Henry sera góðan hug til mekanikk. Tá hann var 12 brúkti hann megingpartin av tíðini í einari maskinhøll, sum hann sjálvur hevði innrættað. Sum 15-ára gamal gjørdi hann sín fyrsta brennimotor.
Í 1879 flutti hann heimanífrá til grannabýin Detroit fyri at arbeiða sum maskinistlærlingur, fyrst fyri James F. Flower & Bros., og seinni fyri Detroit Dry Dock Co. Eftir at hava fullført lærlingatíðina, fekk Ford arbeiði í fyritøkuni Westinghouse, har hann arbeiddi við bensinmotorum. Tá hann gifti seg við Clara Bryant í 1888 rak hann eisini eitt sagverk
Í 1891 bleiv Ford verkfrøðingur í fyritøkuni hjá Thomas Edison, og eftir at hann fekk hægri starv sum leiðandi verkfrøðingur í 1893 hevði hann nokk av tíð og pengum til at gera sínar egnu royndir við lukkaðum brensilsmotorum. Í 1896 fullførdi hann sítt egna sjálvdrivna akfarið sum nevndist Quadricycle, sum hann royndarkoyrdi hin 4. juni sama árið (hetta var tann fyrsti automobilurin, ið hann hevði koyrt yvirhøvur).
Eftir hesa væleydnaðu royndina fóru Ford og Edison frá Illuminating og stovnaðu Detroit Automobile Company samam við øðrum íleggjarum. Stutta tíð seinni fór Detroit Automobile Company á húsagang tí at Ford heldur brúkti tíð uppá at betra um sniðið heldur enn at selja bilar. Ford koyrdi eisini um kapp móti øðrum framleiðarum fyri at vísa, at hansara bilar vóru teir bestu. Við áhuganum fyri bilítrótti stovnaði hann stutta tíð seinni Henry Ford Company, og í hesum tíðarskeiðnum koyrdi hann sjálvur sín Quadricycle til siður í einari kappkoyring hin 10. oktober 1901 móti Alexander Winton, sum var ein vælkendur bilførari og favorittur til at vinna. Ford bleiv tvungin út úr fyritøkuni í 1902 av íleggjarunum, harímillum var Henry M. Leland, og fyritøkan broytti navn til Cadillac.


text:
DÝRGRIPIR ÚR GUDS ORÐI | JOB 11-15
Job trúði á uppreisnina
Job segði, at hann trúði, at Gud kundi reisa hann upp
14:7-9, 13-15
Job brúkti eitt træ, kanska eitt oljutræ, til at lýsa sítt álit á, at Gud kundi reisa hann upp
Stóra rótnetið hjá oljutrænum ger, at tað kann spretta aftur, sjálvt tá ið bulurin er oyðilagdur. So leingi sum lív er í rótini, fer træið aftur at spretta
Tá ið regn kemur eftir ógvisligan turk, kann ein turrur stubbi koma aftur til lívs, við tað at spírur spretta úr rótini og ’greinar koma á sum á nýplantað træ’


text:
Listen to Frætt og fregnað on your phone!
More information
Frætt og fregnað er ein sending um fólkalív og mentan í breiðastu merking, har føroyingurin kennir sín gerandisdag aftur. Konseptið byggir á, at eitt pláss í landinum er karmur um sendingina. Harafturat eru støk evni aðrastaðni kring landið, og eitt innslag er um skapandi ítriv. Dentur verður lagdur á at finna sjáldsom og forvitnislig evni, ið hava stóran týdning á staðnum, men sum vanliga ikki koma fram í miðlunum. Evnini eru fagurfrøðilig, søgulig ella siðsøgulig, og pláss er fyri sermerktum og serligum hendingum. Dentur verður lagdur á tað myndaliga, har forvitnið er drívmegin, og nærumhvørvið er styrkin. Slag av sending: Mentan og undirhaldMálbólkur: ØllSendilongd: 30 min.Vertur: Tórður Mikkelsen Redaktørar:Jógvan Eli Dam, jed@kvf.fo og Tórður Mikkelsen, tm@kvf.fo


text:
11 ráðharrar vera í nýggju íslendsku stjórnini, sum tekur við í dag. Bara tveir ráðharrar hjá Sjálvstæðisflokkinum, sum vóru í gomlu stjórnini, halda fram.
Annar teirra er Bjarni Benediktsson, forsætisráðharri. Sjey teirra, sum gerast ráðharrar í dag, hava ikki verið ráðharrar áður.
Trý teirra hava heldur ikki verið í altinginum fyrr, so tey eru heilt nýggj í politikki. Sjey ráðharrar eru menn, og fýra eru kvinnur.
Les eisini
Bretski forsætisráðharrin Theresa May er komin undir trýst at fortelja, hvussu nógv hon visti um eina kjarnorkurakett, sum fór av kós í summar.
Tíðindi
Føroyar fáa tey gjøld fyri yvirflúgving, tá loftferðsluøkið er yvirtikið, sum Danmark nú fær frá Íslandi.
Tað er tætt samband millum Andras Mortensen og Jóan Paula Joensen, sum fyri jól metti um tvær kærur um Andras Mortensen.
Hópurin er styrktur og NSÍ hevur sett sær høg mál fyri komandi kappingarár
Hóast Sveinur Justinussen fekk beinleiðis reytt kort í fyrra hálvleiki, so stríddi StÍF seg til sigur á Kyndli í fyrsta umfari í steypakappingini


text:
Jona greiðir frá, at tær vóru fýra vinkonur, sum avgjørdu at fara at ferðast saman í Evropa. Tær nýttu fleiri ferðir dating appina Tinder til at møta lokalum dreingjum, og hetta gjørdi, at tær upplivdu støðini á ein heilt annan hátt, tí tær høvdu onkran lokalan at vísa teimum runt.
Tinder er ein dating app til fartelefonir og teldlar, har tú blaðar gjøgnum tær gentur ella dreingir – alt eftir, hvørjum tú leitar eftir – sum eru í ávísari frástøðu frá tær. Tú sært bert nakrar myndir, ein stuttan tekst, áhugamál og felags vinir á Facebook. Fyri at dáma onkran, skalt tú blaða til høgru, og fyri at siga nei, blaðar tú til vinstru. Um báðir partar dáma hvønn annan, so ‘matcha’ tit og kunnu skriva saman. Um bert annar parturin dámar hin, fær hin tað ongantíð at vita. Tó kanst tú eina ferð um dagin ‘superlika’ ein person, ið beinanvegin fær boðini um, at tær dámar viðkomandi.
- Viðhvørt høvdu vit allar fýra ‘matchað’ við hvør sín drong og møttust við teimum um kvøldið, men so hendi tað onkuntíð, at tann, sum hevði ‘matchað’ við ein, ikki helt hann vera so áhugaverdan allíkavæl, men at onkur onnur vinkona helt hann vera áhugaverdan, og so hugnaðu tey sær bara í staðin. Tað var nokk so stuttligt, sigur Jona flennandi.
Appin riggar kanska best til at finna onkran at hugna sær saman við eina løtu og at fáa lítið, uttan at tað skal hava alt ov nógvan týdning, heldur Jona. Tó hevur hon eisini fingið ein góðan vinmann (ja, bara vinmann), sum hevur verið og vitjað hana í Bretlandi, har hon nú lesur, og tey halda sambandið.
- Eg og Tinder vinmaðurin møttust í Aten, og hann vísti mær ymiskt, sum eg ongantíð hevði sæð annars. Tað var bara púra platoniskt millum okkum bæði beinanveg, hóast vit blivu ógvuliga væl. Eg haldi, at hetta hevur verið mín besta uppliving við Tinder.
Les eisini:
Kann mann skora við Páll Finnur Páll sangtekstum?
Hoyr alla samrøðuna við Jonu og meir um Tinder í útvarpssendingini RøddinLive fríggjakvøldið kl. 20.00.


text:
Sum skilst á Listablogginum, so hevur leiðslan og nevndin í Kringvarpinum skorið burtur mentanarsendingina Reflektión, ið hevur verið send í sjónvarpinum seinasta árið. Tað undrar meg ikki, tí, at tá ið um mentanarsendingar í KVF ræður, so tykist herrópið at vera: ongi mentanartíðindi eru góð mentanartíðindi. Hvør er grundgevingin hjá KVF ikki at senda Reflektión aftur? Er tað tí, at ein nýggj sending skal koma í staðin? Ella er grundin, at ongin mentanarsending skal gerast í KVF, sum hevur eitt sindur av biti í? Skulu vit bara hoyra ein tøkning siga: “Vit hava hoyrt … og nú fara vit at hoyra …”? Ella sendingar, har onkur í sínum gerandiseinsemi ringir til ein telefonsvarara og ynskir sær eitt lag? Slíkar virðisleysar sendingar verða ikki prioriteraðar burtur. Tær jabba og mjóma ár um ár, meðan góðar mentannarsendingarnar sjáldan liva meir enn eitt ár, so skifta tær antin hamin, vertin ella hvørva tær av supputunnu kringvarpsskránni.
Vit eru nøkur, sum halda, at mentanarsendingar av tí slagnum, sum veruliga grava eitt sindur niður um svørðin, eru gull verdar fyri samfelagið og fyri føroyska siðmentan. Tað tykist so, at stýrið og stjórin í Kringvarpinum hava eina aðra fatan – eina fatan, sum er í beinleiðis stríð við public service sáttmálan, sum Kringvarpið SKAL (royna at) halda.
Eg kann her koma við einum uppskoti um, hvussu KVF kann spara nakrar pengar, sum kunnu fara til at gera góðar mentannarsendingar um listina, ið verður dyrkað her á landi. Í KVF eru tvær tíðindadeildir. Hendir okkurt í Tinginum ella aðrastaðni, fara menn og kvinnur frá báðum tíðindadeildunum á staðið og gera sama innslag – annað til eyguni og hitt til oyruni. Er tað neyðugt at hava tvær tíðindadeildir við knøppum 25 tíðindafólkum, sum gera dupultarbeiði. Hví ikki hava eina tíðindadeild fyri SVF og ÚF, sum samstarvar og fer í dýpdina á samfelagsevnum, og sum vísa, at hesi arbeiða saman. Eg haldi ikki, at leiðslan og stýrið hevur gjørt sær greitt, at sjónvarp kann okkurt, sum útvarp ikki kann og øvugt.
Sendingin í DR, ið eitur Deadline er ein sending, sum KVF átti at hugt nærri eftir. Har hava tey eina góða tíðindasending sjónvarpinum, ið viðger eitt evni, sum er upp í tíðini. Tá ið sendingin er liðug verður farið í dýpdina í evninum í útvarpinum. Soleiðis gongur sjónvarp og útvarp hond í hond.
Ein mentanarsending eftir slíkum leisti, hevði verið ótrúliga gagnlig fyri mentanarupplýsingina og public service skyldurnar hjá Kringvarpi Føroya.
Kringvarp Føroya hevur ein týðandi leiklut sum miðlari og skapari av føroyskari mentan. Stovnurin hevur somuleiðis stóran týdning fyri fólkaræðið í landinum, tí hann í virksemi sínum varpar ljós á samfelagsviðurskifti og elvir til kjak. Fyri at tryggja, at Kringvarp Føroya røkir raðfestar public service-skyldur, gera Mentamálaráðið og Kringvarp Føroya henda sáttmála.
Soleiðis stendur skrivað á heimasíðu Kringvarpsins, men í verki dugi eg ikki at síggja, at hesin sáttmáli millum Mentamálaráðið og Kringvarpið verður hildin. Eg veit, at onkur sigur: “Íðan, vit gera onkra mentanarsending.” So er, men hvørja ferð vetrarskráin byrjar, verður kjakað um, hví ongin mentanarsending kemur í vetur. Ætla Kringvarpið og Mentamálaráðið at halda sína skyldu mótvegis tí partinum av Føroya fólki, sum dámar at síggja listina verða dyrkaða millum menniskju, so fáa vit eina góða mentanarsending eisini hetta kringvarpsárið.
omr


text:
Ikki er tað á hvørjum degi, at ein verður andliga ríkaður av yrkingasøvnum, sum teir meir viðurkendu og rótfestu rithøvundarnir ikki hava skrivað.
Fyri stuttum ummælti eg framúr góða savnið, Rót Tripp, eftir Marjuna Syderbø Kjelnæs, og nú havi eg lisið savnið, Endurtøkur, eftir Sissal Kampann. Hesar eru báðar kvinnur, men tær umboða ikki tað slagið av kvinnubókmentum, sum Carl Jóhan Jensen plagar at tosa um.
Í fjør gav Sissal út sítt fyrsta yrkingasavn, Ravnar á lkóðleyðsum flogi – yrkingar úr uppgongini. Eg ummælti savnið í fjør. Forlaið Eksil hevur givið út.
Tá ið eg keypti mær nýggja savnið, sá eg beinanvegin á forsíðuni, at her var talan um eitt áhaldandi arbeiði, og sum kanska ikki er liðugt enn. Forsíðurnar hevur beiggi Sissal, Ludvík Breckmann gjørt. Stílurin er tann sami og litirnir eru eisini teir somu.
Tá ið eg fór at blaða í savnið, hugsaði eg fyrst um savnið, Lulus sange og taler, eftir Ursulu Andkjør Olsen. Í Endurtøkum eru yrkingar, stutttekstir og eisini er ein stutttekstur skrivaður á enskum. Slíkir blendingstekstir eyðkenna skriviháttin hjá Ursulu. Stjørnurnar, ið merkja evnis- og tekstaskiftið eru eisini at finna í bókunum eftir Ursulu, og so ber ikki til at samanbera meir.
Endurtøkur. Eg hugsaði við mær sjálvum, tá ið eg las heitið, at hetta er tugt og tanlað upp gjøgnum bókmentirnar, hetta við at endurtaka og endurtøkur. Hvat nýtt er at endurtaka? Men eg fór skeivur! Tað sló meg sum torusláttur av heiðum himni, at hesar smáu endurtøkurnar, hesar jarðbundnu gerðirnar, hesar andligu og samskiftiligu endurtøkurnar eru við at doyggja burtur, og tí er tað alneyðugt at skriva tær niður.
Vit halda, at vit ikki eru nóg “kul” og “hipp”, og hvat alt hetta nýggja eitur, um vit endurtaka okkum. Stundir eru ikki til endurtøkur, tí at vit skulu alla tíðina fylgja við tí nýggja, og á tí pallinum gongur alt so mikið skjótt fyri seg at endurtekur tú teg sjálvan, verður tú ripaður av pallinum, og ikki er lætt at koma á aftur pallin.
Í yrkingasavninum, Endurtøkur, hava vit við ein eg-persón at gera, sum samskiftir við seg sjálvan og við ein Guð við edd. Eg skilji ikki rættiliga, hví Hann skal eita so, um tað er ein máti at menniskjaliggerða Guð, at draga Hann niður til jarðar, tað veit eg ikki, men eg haldi at mótsetningurin ella andstøðan hevði verið sterkari, um bara talan var um Guð og ikki Guð við edd. Eisini tí, at vit hava hvør sína ímynd av Gudi, og tí hevði verið áhugavert at fingið ímynd Sissals av Honum. Tað tekur líkasum álvarsemið úr (ó)tilverupartinum av Gudi.
Endurtøkur hava tað við sær, at tær ongantíð eru tær somu, tá ið tær verða endurtiknar. Umstøður og tíðin gera soleiðis, at endurtøkan ongantíð verður tann sama. Sjálvandi, men hetta misskilja flest fólk, men ikki Sissal. Hon brúkar endurtøkurnar rætt. Tekur tær við sær gjøgnum alt savnið og onki er tað sama aftur, tá ið tað er endurtikið. Tað smáa og tað einkla verður poetiserað og gjørt stórt.
Ryktu í allari sínu enkultheit
alt
sundur.
Í savninum verða gerandislutir, gerandistrupulleikar, gerandistankar og gerandisferðan myndir fyri tann stóra og ævinliga tilveruspurningin um, hví vit eru til og hvussu vit eru til og hvat vit kunnu brúkast til.
Savnið hevur eina sjáldsama góða rútmu. Endurtøkurnar í yrkingunum eru ótrúliga rútmiskar og passa væl saman. Eg havi sjálvur verið so mikið heldigur, at eg havi hoyrt Sissal lisið upp sínar yrkingar, og eg hoyri rødd hennara gjøgnum yrkingarnar. Tað er tá ein yrkjari kann breggja sær av at hava eina rødd, sum er egin.
Tað einasta, sum eg haldi skemmir savnið, er brotið, har Sissal kjakast við seg sjálvan um málið, og hvat sigast kann. Eg haldi, (hóast hetta er eitt kjak, ið verður endurtikið óneyðuga nógv) at kjakið peikar úr yrkingasavninum, vil ikki spæla við restina av innihaldinum og endurtøkunum. Kanska haldi eg tað, tí at eg eri ósamdur við úttalilsunum. Eitt er vist, at tað er lítið poetiskt at skriva, um tað er rættari at skriva komplicerað (við c) ella innviklað ella torgreitt ella fløkt ella dreivað ella samansett. Slíkt hoyrir meir heima í einari viðmerking á Facebook ella á kjak.org. Serliga tí at hetta er stílbrot.
Hetta seinna savnið eftir Sissal Kampmann livir kanska ikki upp til tað fyrra, men eg haldi, at tað er ógvuliga spennandi at lesa, hvussu skaldskapurin mennist og gerst egin, og tað eru yrkingarnar hjá Sissali – egnar.
Alt er nýtt í nátt,
hugsaði eg og varnaðist,
at kaffið í koppinum var kalt.
(Og eg visti, at eg leyg.)
Tí er alt ikki bert
einfaldar
endurtøkur
av áður droymdum dreymum
hjá vilstum,
ótroyttiligum sálum,
sum leitaðu
millum húsini,
millum orðini,
millum mennsikjuni
og hjá tí,
vit kenna?
Onki annað enn endurtøkur?
(Møðist.)
Endurtøkur.
OMR


text:
30 Seconds To Mars
30 Seconds To Mars er eitt amerikanskt alternativt metal orkestur ið er mannað av Jared Leto, Shannon Leto og Tomo Milicevic.
Søga[rætta | rætta wikitekst]
Í 1998 komu beiggjarnir Jared og Shannon Leto saman at stovna bólkin 30 Seconds To Mars. Jared Leto hevur leiklutin sum forsangari og gittarspælari, og bróður hansara, Shannon, slær trummur. Tað gekk ikki long tíð áðrenn Matt Wachter kom við sum bassistur og keyboardspælari. Hetta gjørdi, at ferð kom á, og bólkurin fekk longu nú gyltar møguleikar. Tá ið Tomo Milicevic tók við sum guitaristur, var 30 Seconds To Mars fullmannað.


text:
Buôn Ma Thuột
Buôn Ma Thuột (Buon Ma Thuot) er ein býur í Vjetnam, høvuðsstaður í Đắk Lắk landslutinum. Fólkatalið í býnum er umleið 300.000 og er tann størsti býurin í Central Highlands regiónini (Tay Nguyen). Býurin liggur umleið 350 km frá Ho Chi Minh City. Býurin liggur í hálendi á einum rættiliga fløtum øki, í meðal 536 metrav yvir havinum.
Slagið um Ban Me Thuot fór fram í býnum í mars 1975, tað spældi ein avgerandi leiklut í Vjetnamkrígnum, ið førdi til at Norðuvjetnam við tí kommunistiska Fólkaheri Vjetnams vann á II Corps (Quân đoàn II) hjá Suðurvjetnam, og at enda tók ræði á Suðurvjetnam, ið var eitt sjálvstøðugt lýðveldi frá 1955 til 30. apríl 1975.
Buon Me Thuot Floghavnin liggur í býnum.


text:
Læknafrøði
Læknafrøði er læran um menniskjakroppin og greining, forðing og leking av sjúkum og eisini ymiskum skaðum, sum menniskjað kann koma út fyri. Granskarar kanna sjúkuárin og royna nýggjar viðgerðarhættir. Sjúka verður viðgjørd við til dømis geisling, uppvenjing, heilivági og skurðviðgerð. Fyribyrgjandi viðgerð, til dømis at koppseta, er týðandi partur í nýmótans læknavísindum. Fyri tveimum øldum síðan kundu fólk ikki vænta sær at gerast stórt eldri enn 40 ár. Nú verða mong fólk í ídnaðarlondum 80 ára gomul ella eldri. Betri matur og serstakliga betri heilsurøkt gera tað, at fólk liva longri, men menningin í læknavísindum hevur eisini nógv at siga. Stórur læknatørvur er enn í menningarlondum. Heilsufólk verða útbúgvin at hjálpa hesum fólkum. Heilsufólk koppseta og duga at veita lætta sjúkraviðgerð. Tey leiðbeina eisini í reinføri, í mati og í smábarnarøkt. Miðallívsævin kann eisini vera 40 ár styttri í menningarlondum enn í ídnaðarlondum. Miðallívsævin í Angola er t.d. bara 38 ár.
Høvuðsøki innan læknafrøði[rætta | rætta wikitekst]
Læknafrøði fatar um so nógv, at læknar mugu eftir próvtøku útbúgva seg meiri og fáa sær serútbúgving. Greinir í læknavísindum :
- Kropsbygnaðarfrøði.
- Nervafrøði er um heilasjúkur og nervasjúkur.
- Eygnasjúkrafrøði er um eygu og eygnasjúkur.
- Ortopedar viðgera sjúkur í beinum, ryggi og vøddum.
- Sinnissjúkrafrøði kannar sinnissjúkur.
- Sálarsjúkufrøði.
- Barnasjúkufrøði er læran um barnasjúkur.
- Húðarsjúkrafrøði er um húðarsjúkur.
- Skurðfrøði: Sjúkraviðgerð við skurðlæknaknívi verður nevnd skurðfrøði.
- Heiliráðsfrøði.


text:
07 Vestur
07 Vestur er føroyskt fótbóltsfelag úr Vágoynni, sum varð stovnað 6. november í 2007. 07 Vestur er úrslitið av einari samanlegging millum FS Vágar og SÍ. Árini 1993 - 2007 var eitt annað felag í Vágoynni, sum nevndist FS Vágar (Fótbóltssamtakið Vágar), tað var eitt samstarv millum SÍF og MB, og í 1998-2002 var SÍ eisini við. 07 Vestur var sum nevnt stovnað í 2007, sum navnið eisini sipar til. Fyrsti venjarin hjá 07 Vestur var Piotr Krakowski.[1] 07 Vestur spældi í 1. deild í 2010, teir vunnu deildina og fluttu upp í Effodeildina. Teir endaðu næstniðast í bestu deildini og í 2012 spæla teir aftur í 1.
Myndir[rætta | rætta wikitekst]
-
-
07 Vestur dreingir U16 móti FC Suðuroy, 28. apríl 2012.
-
-


text:
Orð: Hans Andrias Djurhuus
Lag: Vísulag (Vælkomnir, føroyingar)
1. Úr trøllamyrkri í morgunroða
skal tjóðin bróta sær rás og veg
og sólarrisið á tindum skoða
og kenna land sítt og sjálva seg.
Um fáment tú í tali ert,
á stongum tó tú merkið bert.
2. Og heldur fram tú í sonnum hugi
og merkið setir, hvar markið var,
tú tá skalt mennast í sama dugi
sum teir, ið fyrst vardu henda garð.
Frítt flaggi merkið undir ský
á førum og í bygd og bý.
3. Vit vilja vernd um várt merki standa,
um stundin enn verður beisk og trong,
og ynskja okkum ein megnaranda
at evna boga og tvinna strong.
Tí tann, sum verjir hesa gátt,
má eiga vápn og vígdan mátt.


text:
YouTube
YouTube er ein sera kend heimasíða, har ein frítt kann býta kykmyndir sínar. Brúkarirnir kunnu leggja út (uploada) kykmyndir, síggja kykmyndir hjá øðrum og geva eitt ummæli av teimum. Men ikki ber til at leggja so nógv megabyte (MB), sum ein hevur hug til. Allir brúkarar kunnu upploada filmar sum eru í mesta lagi 15 minuttir langir, áðrenn juli 2010 var hetta markið á 10 minuttir.[1] Brúkarar sum hava verið virknir á Youtube eitt ávíst tíðarskeið og sum fylgja reglunum kunnu fáa í boði at leggja filmar út, sum eru longri enn 15 minuttir. Vanliga markið fyri støddina á filmum, sum verða lagdir á Youtube er á 2 GB, men um ein nýtir tann nýggjasta internetkagan hjá Google Crome, ella Firefox 4 ella Internet Explorer við Silverlight, so kann ein leggja upp til 20 GB á Youtube.[2] Kykmyndirnar verða vístar við "flash" avspælara (tildømis: Adobe Flash Player [1]
YouTube bleiv stovnað 14. februar 2005. 23. apríl 2005 varð fyrsta Youtube kykmyndin løgd út. Tá starvaðust tríggir manns hjá Youtube, teir høvdu fyri hetta arbeitt hjá PayPal.[3] Nú eru fleiri milliónir brúkarir, og enn fleiri kykmyndir, og 67 fólk starvast nú har.
Fyrr varð hildið at YouTube var kappingarneyti hjá Google Video, men Google lýsti í oktobur 2006, at ætlan teirra var at keypa YouTube fyri 1,65 milliardir dollarir (USA) í Google-partabrøvum. Google yvirtók YouTube sama mánaða.[4]
Keldur[rætta | rætta wikitekst]
- ↑ News.cnet.com, YouTube bumps video limit to 15 minutes
- ↑ Support.google.com, Uploading large files and resumable uploading
- ↑ USAtoday.com, Surprise! There's a third YouTube co-founder
- ↑ Theage.com.au,, Google closes $A2b YouTube deal


text: Kringlan er barnaútvarp, ið snýr seg um núlig evni ella fer í dýpdina við einum ávísum evni. Tá Barnaútvarpið hevur temaviku, verður vikan ofta longd við Kringluni. Ein partur av Kringluni er Kringlusvararin, har børn kunnu ringja inn og ynskja sær eitt lag. Ynsk tær eitt lag Telefonnummarið hjá Kringlusvararanum er 342089, og tað eru bara børn, ið sleppa framat. SøganKringlan hevur verið til síðan ár 2006, tá Sjónvarp Føroya og Útvarp Føroya blivu til Kringvarp Føroya. Kringlan er uppkallað eftir Kringvarpinum, men navnið er eisini valt, tí at sendingin er so fjølbroytt - at hon kann kringla seg, tað er benda og snara sær allar møguligar vegir.


text:
Heil- & smásøla, reingerðarevni, gass- og súrevnisøla, sveisiamboð, arbeiðsklæði o.m.a.
Um AlvalAlval er fitta líttla fyritøkan á Havnalagnum á Tvøroyri. Síðan Alval bleiv stovnað í 1997 hevur høvuðsendamálið verið at veita heildartænastu til vinnulív og einstaklingar í Suðuroynni. Rokalig- og við einum brosi - tað er Alval. Okur rokast fyri kundan - og úr øllum hurlivasanum spre...Sí meira ..
Alval er nú umboð fyri Navia bundin klæðir. Navia vørurnar eru at síggja her!Sí meira ..
Húsatænastan Hamar hevur nú klæðir úr Alval. Hesir flottu harranir frá Húsatænastan Hamar hava keypt sær klædir úr Alval.Sí meira ..
Móttøka á Seglloftinum fríggjadagin 27. februar, kl. 15 – 17. Tóki Hartmann Niclasen tekur við sum stjóri 1. mars. Seint í vetur frættist, at stovnarin av ALVAL, Poul Midjord Dam, fór at gevast í fyritøkuni. Nú er so greitt, at nýggir eigarir eru komnir inn...Sí meira ..


text:
18. Jan 2017
Føroyingafelagið í Aalborg hevur fylgjandi tiltøk fram til summarferiuna. Fyrilit verður tikið fyri møguligum broytingum og felagið lýsir við tiltøkunum, her á heimasíðuni og Facebook.Januar28.: Álabrunsj kl. 10.0028.: Pub quiz kl. 21.00Februar??.: Pub quiz15.: Game night25.: Føstulávintshald fyri børnMars12.: Kom spæl19.: Aðalfundurin25.: RæstkjøtaveitslanApríl??.:...
18. Jan 2017
Leygarkvøldið 28. januar kl. 21.00 verða dyrnar í Álastovu latnar upp og kl. 22.00 byrjar ársins fyrsta pub quiz. Til hesa pub quizina fara vit at royna nakað nýtt. Til ta einu rundina verður forritið Kahoot.itm ið er eitt forrit har luttakarar kunnu svara spurningum...
18. Jan 2017
Ársins fyrsta tiltak í Føroyingafelagnum verður leygardagin, 28. januar, kl. 10.00, tá Føroyingafelagið bjóðar limum og útisetum til Álabrunsj. Borðreitt verður við lekrum morgunmatarborðið, har egg, flesk, viðskera, rundstykki og vaflur verða at finna. Felagið hevur, sum kunnugt, eitt spælirúm, har tað møguligt er hjá...
29. Nov 2016
Sunnudagin 4. desembur kl.14:00 lata dyrnar upp í Álastovur, har jólahald fyri barnafamiljur verður. Jólatræið verður pyntað og dansað verður, og jólamaðurin vitjar við onkrum góðum í posanum til børnini.Henda dag verður eisini høvið til at gera upptøkur av jólaheilsum, sum verða senda KVF,...


text:
1933
1933 var eitt ár, ið byrjaði á einum sunnudegi eftir tí gregorianska kalendaranum.
Innihaldsyvirlit
Hendingar[rætta | rætta wikitekst]
- 5. januar - Farið verður undir bygging av Golden Gate brúnni í San Francisco, USA.
- 15. januar - Politiskur ófriður í Spania hevur við sær at umleið 100 lata lív.
- 30. januar - Adolf Hitler verður útnevndur kanslari í Týsklandi av forsetanum Paul Von Hindenburg.
- 17. februar - Amerikanska blaðið Newsweek kemur út á fyrsta sinni.
- 27. februar - Eldur tekur seg upp í týska Reichstag bygninginum. Eldurin er ásettur av einum hollenskum kommunisti.
- 3. mars - Ein jarðskjálvti í Japan hevur við sær at 3000 lata lív.
- 4. mars - Franklin D. Roosevelt tekur við embæti forseta USA av Herbert Hoover.
- 10. mars - Jarðskjálvti í Long Beach, Kalifornia í USA hevur við sær at 117 lata lív.
- 20. mars - Dachau, fyrsta týska týningarlegan stendur liðugt bygd. Legan opnar 22. mars.
- 23. mars - Týska tingið (Reichstag) útnevnir Adolf Hitler sum einræðisharra yvir Týsklandi
- 24. mars - Jødar heita á fólk um at boykotta týskar vørur.
- 27. mars - Japan tekur seg úr League of Nations.
- 1. apríl - Nývaldi Naziflokkurin í Týsklandi setur í verk ein dags boykott av øllum virkjum átt av Jødum.
- 3. apríl - Flogið verður yvir Mount Everest fyri fyrstu ferð í flogfari.
- 5. apríl - Altjóða Dómstólurin í Haag avger at Grønland hoyrir undir Danmark, og átalar Noreg fyri landgongd í eystara parti av landinum. Noreg góðkennir dómin, og tekur seg úr landinum.
- 11. apríl - Flogskiparin Bill Lancaster fer á flog frá Englandi. Kursur er settur í móti Góðvónarhøvdini (Cape of Good Hope) í Suðurafrika, men flogskiparin hvørvur sporleyst. Lík hansara verður funnið í Sahara oyðimørkini 29 ár seinni í 1962.
- 24. apríl - Jehovas Vitnir í Nazitýsklandi verða dømd fyri fyrstu ferð vegna noktan av hertænastu. Umleið 10.000 verða handtikin ímillum 1933 og 1945, harav eini 2.000 verða send í týningarlegur.
- 26. apríl - Gestapo loyniløgreglan verður sett á stovn í Týsklandi av Herman Göring.
- 8. mai - Mohandas Ghandi fer undir 3 vikna hungurverkfall.
- 10. mai - Naziflokkurin skipar fyri stórari bókabrenning í Týsklandi.
- 6. juni - Fyrsti Drive-In biografurin opnar í New Jersey, USA.
- 21. juni - Allir ikki-Nazi felagskapir verða bannaðir í Týsklandi.
- 4. juli - Mahatma Ghandi verður dømdur fongsulsrevsing í India.
- 15. juli - England, Italia, Frakland og Týskland skriva undir "Four-Power" avtaluna.
- 22. juli - Amerikanarin Wiley Post verður fyrsti maður til at flúgva runt um jørðina. Túrurin tók 7 dagar, 18 tímar og 45 minuttir.
- 12. august - Winston Churchill talar fyrstu ferð alment um hætturnar ið kunnu stavast av týsku stórmaktini.
- 25. august - Jarðskjálvti í Kina hevur við sær at 9.000 lata lív.
- 7. oktober - Air France verður stovnað, eftir at 5 fronsk flogfeløg leggja saman. Samlaði flotin við stovnanina er 250 flogfør.
- 14. oktober - Týskland boðar frá at landið tekur seg úr League of Nations.
- 17. oktober - Albert Einstein kemur til Amerika, eftir at hava flýggjað frá Nazitýsklandi. Hann fær starv við háskúlan í New Jersey.
- 5. desember - Brennivínsforboðið verður avtikið í USA virkandi frá 15. desember.
- 24. desember - Tokvanlukka í Fraklandi hevur við sær at meir enn 200 lata lív.
- 26. desember - Bilframleiðarin Nissan verður settur á stovn í Tokyo, Japan.
Ókendar dagsetningar[rætta | rætta wikitekst]
- Charles Lindbergh vitjar á Tvøroyri.[1]
- Kannabis verður bannað í USA.
- Hungursneyð herjar í Ukraina.
- Jimmie Angel verður fyrstur (uttan innføddra) at finna Angel fossarnar. Fossarnir verða nevndir eftir honum.
- 15 milliónir eru arbeiðsleys í USA.
- Meksikanska Indiánara kríggið tekur enda eftir 414 ár.
List[rætta | rætta wikitekst]
Filmar[rætta | rætta wikitekst]
- King Kong (frumsýndur í New York City 2. mars)
- Walt Disney's Silly Symphony: Three Little Pigs (frumsýndur 27. mai)
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 18. februar - Yoko Ono, japonsk sang og listarkvinna, einkja John Lennon.
- 14. mars - Michael Caine, enskur sjónleikari (Alfie)
- 30. apríl - Willie Nelson, amerikanskur country sangari og tónaskald
- 3. mai - James Brown, amerikanskur sangari og "The Godfather of Soul" (d. 2006)
- 25. mai - Jógvan Sundstein, føroyskur løgmaður frá 1989-1991.
- 8. juni - Joan Rivers, amerikanskur skemtari (d. 2014)
- 11. juni - Gene Wilder, amerikanskur sjónleikari (See No Evil, Hear No Evil) (d. 2016)
- 19. november - Larry King, amerikanskur talkshow vertur.
Andlát[rætta | rætta wikitekst]
- 5. januar - Calvin Coolidge, amerikanskur forseti (f. 1872)


text:
Thordis Dahl Hansen
Síðan 1951 hevur Danski tjóðbankin prentað føroyskar pengaseðlar við føroyskum teksti. Virðið á føroysku pengaseðlunum er tað sama sum á teimum donsku pengaseðlunum. Støddin er eisini tann sama.5
Høvuðsevnini á teimum pengaseðlunum, sum komu í 2012, eru føroysk djór og føroysk náttúra. Á eini síðu eru djór og á hinari síðuni er ein landslagsmynd.7
Tað er føroyski listamaðurin Zacharias Heinesen, sum hevur gjørt vatnlitsmyndirnar á teimum seðlunum, íð komu út í 2012. Myndevnini er við til at geva seðlunum lív og ymiskleika.9
Hetta er ein 100-krónu seðil. Á aðrari síðuni er eitt petti av einum toski, og hinari er ein mynd av Klaksvík, sum er Føroya næst størsti býur.13
Hetta er ein 200-krónuseðil. Á aðrari síðuni er ein náttfirvaldur, og á hinari er ein mynd av Tindhólmi.15
Hetta er ein 500-krónuseðil. Á aðrari síðuni er ein fjørukrabbi, og á hinari síðuni er bygdin Hvannasund.17
Hetta er ein 1000-krónuseðil. Á aðrari síðuni er ein grágrælingur, og hinari eru oyggjarnar Koltur og Hestur.19
Foto/ Myndir/ Asseq/ Valokuva:
S1+4+10-20: Thordis Dahl Hansen / Nationalbanken
S6: Jóannes Símunarson Hansen
S8: Birgir Kruse
S22: Martaposemuckel - pixabay.com


text:
Formansrøðan verður stroymd leygardagin
Flokstingið verður sum kunnugt í Bygdarhúsinum í Hósvík í vikuskiftinum.
Leygardagin byrjar politiska orðaskiftið við formansfrágreiðingini kl. 09.30
Í formansrøðu síni leygardagin sum verður stroyma á heimasíðu floksins, fer Høgni Hoydal at kunna um og viðgera hvat flokkurin hevur fingið framt í samgongusamstarvinum higartil, umframt at geva ítøkilig boð uppá, hvat Tjóðveldi ætlar at fáa framt nú gott og væl helvtin er eftir av samgonguskeiðinum.
Røðan verður stroyma á heimasíðu floksins; http://www.tjodveldi.fo/, 14. september og Norðlýsinum


text:
Konfekt við appilsintrøffil (úr bókini "Leskilig jól")
Arbeiðsháttur
Arbeiðsháttur:
- Smelta 2/3 av myrku sjokulátuni í vatnbaði
- Tak av hitanum. Sker restina av sjokulátuni smátt og rør í
- Pensla smáar formar við sjokulátuni og lat harðna
- Stoyt róman í grýtu og lat koma upp á kók. Tak av hitanum
- Sker sjokulátuna smátt, smørið í smáar bitar og koyr í heita róman
- Rør í, til sjokulátan og smørið eru smeltað
- Rív skalið á appilsinini fínt og koyr í. Lat kólna eitt sindur
- Fyll trøffilkremið í ein plastikposa. Klipp eitt lítið hol í hornið og sproyta í sjokulátaformarnar
- Set kalt, til konfektin verður sett á borðið
Úr bókini Leskilig jól
TilfarTilfar:
100 g av myrkari sjokulátu
Trøffelkrem:
1 dl av róma
100 g av myrkari sjokulátu
25 g av smøri
Rivið skal av ½-1 appilsin


text:
Carolin Philipps er týskur rithøvundur.
Hon er fødd í 1954 í Meppen.
Hevur lisið søgu og enskt í Hannover og Bern.
Hon hevur skrivað bøkur síðan 1989 og hevur serligan áhuga fyri evnum, sum børn og ung hugsa nógv um í gerandisdegnum. Evnini eru mangan politisk, t.d. kunnu tey snúgva seg um m.a. analfabetismu, rasismu og samkynd. Hon leggur stóran dent á tolsemi, men roynir ikki at smoyggja nakra lætta loysn oman yvir lesaran.
Hon býr og starvast sum studentaskúlalærari í Hamburg.
Útgávur:
2007 Hvítar blómur í Gulu ánni
2008 Dreymar búgva allastaðni
2011 Made in Vietnam
2013 Tá ið tú ikki eigur orð
Ummæli:
Tóra við Keldu: Eg eigi ikki orð. toravidkeldu.blogspot.dk 12. juli 2013
Heiður:
2000 Tolsemis- og friðarheiðursløn UNESCO
Heimasíða:


text:
Í dag leikti okkara lið í Sarpugerði, og satt at siga vóru tað mong, ið væntaðu ein javnan og góðan dyst, tí ÍF – liðið hevur aloftast fingið rættiliga góð úrslit í Sarpugerði, men so bleiv ikki, vit komu innaftur um Varmakeldueiði við einum 4 – 2 tapi, ið varð alt ov nógv.
Víkingur er eitt lið, sum setur sær høg mál og veit at uttan tógvið stríð, kemst ongan veg.
Víkingur byrjaði bragdligari enn ÍF, høvdu meira bóltin, men komu tó ikki til… teir nógvu kjansirnar, og tó ….tá ið bert 5 minuttir vóru leiktir eydnaðist Víkingi at fáa mál.
Víkingaleikari kom úr vinstru síðu, snýtti ein verjuleikara og smekkaði bóltin í handaru stongina til støðuna 1 – 0. Eitt alt ov bíligt mál, sum verjuleikarar okkara áttu at fyribyrgt.
Hálvleiksstøðan var sostatt 1 – 0.
So skjótt seinni hálvleikur varð bríkslaður í gongd, vóru fuglfirðingar um at fáa mál, tá ið teir í einum vælskipaðum álopi komu heilt inn móti málinum, har Clayton stóð einsamallur við málmanninum, men misnýtti møguleikan við at raka málmannin.
Nakað seinni fekk Víkingur fríspark beint uttanfyri 16 meturin, ið stórskjúttin Súni varð settur at skjóta. Og mín sann eydnaðist honum at seta bóltin trygt í netið til støðuna 2 – 0.
Men fuglfirðingar góvust ikki, tvørturímóti kom nógv meira ferð á spælið, og fleiri ferðir hóttu teir við málið.
So einaferð eydnaðst tað Jann Ellingsgaard at seta bóltin í málið til støðuna 2 – 1.
Tá sá út sum ÍF – ararnir alsamt tóku meira yvir, meðan Víkingaliðið sá út til at vera nøgt við at føra dystin við einum máli.
Henda løtan varð tó stokkut, tí brádliga eydnaðist tað Hanusi í Víkingaliðnum at smekka bóltin í okkara mál, so úrslitið gjørdist 3 -1. Eiit vakurt mál, ið málmaðurin ongan livandi kjams hevði at bjarga.
ÍF – liðið sá nú út til at hava mist vónina um ein javnleik, tí leikferðin lækkaði.
Víkingur fekk sítt fjórða mál, so støðan varð 4 – 1.
Í síðstu løtu eydnaðist tað ÍF at fáa sítt næsta mál, orsakað misskiljing í víkingaverjuni, so støðan gjørdist ikki so heilt galin 4 – 2.
Mong eru tey, ið spyrja, hvussu kann tað bera til, at eitt lið við slíkari manning ikki er komið longur ?
Hvussu kann tað bera til, at liðið í einar 15 minuttir kann spæla fram úr góðan fótbólt, fyri síðani at vísa seg sum eitt lið í 4. deild ?
Eru allir okkara leikarar í nóg góðari venjing ?
Tað er ikki so løgið, at fólk er spurin, tí manningin á okkara liði, er næstan tann sama, sum tá ið liðið lá í oddinum í bestu deildini í fleiri ár.
Eru tað hini liðini, ið eru vorðin betri, so eiga okkara leikarar at taka sær um reiggj og gera í minsta lagið tað sama sum tey liðini.
Vit vóna, at tað fer at ganga liðnum betur teir komandi dystirnar í ár, so vit ikki liggja alt ov niðalagað á stigatalvuni.
Vit standa saman í viðgangi og mótgangi – vit stuðla okkara liði hvørjaferð teir spæla.
Hittast til næsta dyst.
Signar